Lucas 6 - Holy Bible [Aymara Bible 1997] - (Luc 6)\nMä cutejj Jesusajj samarañ uruna trigo yapu taypwa sarascäna. Discipulonacapasti uca taypi pascasinjja trigo achunac q'ichirasipjjäna ucat amparanacapampi qhaqhurasisin mank'apjjäna.\nYakhep fariseonacasti uc uñjasinjja Jesusarojj jisct'apjjänwa: —¿Cunats jumanacajj uqham lurapjjta cunatejj samarañ urunjj jan waquisqui ucjja? —sasa.\nJesusasti jupanacarojj saraquïnwa: —¿Janit jumanacajj leet'apcta, cuntï mä cutejj Davidajj amigonacapampi mank'at awtjatajj lurcän ucjja?\nDavidajj Diosan utaparuw mantäna ucatsti cunatejj sacerdotenacan mank'añapaquïcäns uca kollanäquis uca t'ant'anac mank'antäna, uqhamarac jupampïpcäns ucanacarus churaraquïnwa.\nUcjjarusti sascaquïnwa: —Jaken Yokapajj samarañ urjjarus munañaniraquiwa —sasa.\nYakha samarañ urunjja Jesusajj sinagogaruw mantäna ucat yatichañ kalltäna. Ucancascaraquïnwa cupi ampar pharsut mä jakejja.\nLey yatichirinacampi, fariseonacampisti Jesusarojj jamasat uñch'uquisipcäna samarañ urunjj kollanit janicha uc yatiñataqui, uqhamata juparu juchañchañataqui.\nUcampis Jesusajj yatïnwa cuntejj jupanacajj lup'ipcäna ucjja, ucat ampar pharsut jakerojj säna: —Sartasim, ucatsti qhä taypiru sayt'asim —sasa. Jakesti sartasinjja iyawsasaw ucqharu sayt'asi.\nUcatwa Jesusajj mayninacarojj saraquïna: —May jisct'apjjäma: Samarañ urunjja ¿cuna lurañas waquisi, asqui lurañati, jan ucajj ñankha lurañacha? ¿Jaker jiwañat khespiyañati, jan ucajj jiwayañach waquisi? —sasa.\nUcapachaw Jesusajj jupar muyuntatäcäna ucanacaru uñti, usut jakerusti siwa: —Amparam ayatatam —sasa. Jupasti iyawsasaw amparap ayatatäna, amparapasti c'umaräjjänwa.\nJakenacasti wal colerasipjjäna, ucat jupanaccamaw jisct'asipjjäna: ¿Camachsnas aca Jesusarojja?, sasa.\nUca urunacansti Jesusajj mä kolluruw oración lurir saräna, ucan jupajj arum pakariw Diosat mayisïna.\nWilljtarusti arquirinacaparuw jawsäna, ucatsti tunca payaniruw jupanacat ajllisïna, ucanacarojj “apostolonaca” sasaw sutichäna.\nUcanacasti acanacänwa: Simón, juparusti Jesusajj Pedro sasaw sutichäna; Andrés, Simonan jilapa; Jacobo, Juan, Felipe, Bartolomé,\nMateo, Tomás, Alfeon yokapa Jacobo, Simón, jupasti cananista partidonquirïnwa.\nJacobon jilapa Judas, uqhamarac Judas Iscariotempi, khepatsti jupajj Jesusaruw aljantäna.\nKollut Jesusajj sarakanïna arquirinacapamp chica, mä pamparuw puripjjäna. Ucansti walja jakeraquiw utjäna take Judeapachata, Jerusalenata, Tiro, Sidón ucsa thiyampita. Acanacasti Jesusar ist'iri, uqhamarac usunacapat kollatäñataquiw jutapjjatayna.\nQhitinacatejj ñankha ajayunacan t'akhesiyatäpjjäna ucanacasti c'umarachatäpjjaraquïnwa.\nTake jakenacaw Jesusarojj llamct'añ munapjjäna, ch'amapampi takerus jupajj waliptayatap laycu.\n“Cusisiñanïpjjtaw jichha awtjayasirinacajja, jumanacasti sist'atäjjapjjätawa. “Cusisiñanïpjjtawa jichha jachirinacajja, kheparusti larusipjjätawa.\n“Cusisiñanïpjjtaw cunapachatï jakenacajj uñisipcätam ucapachajja, uqhamarac jupanacat jakonucupcätam, cunayman jan wali sapjjaraquïtam, uqhamarac sutinacamsa ñankha sutjam amuyapjjaraquini, Jaken Yokap laycu ucapachajja.\nWal cusisipjjam uqham t'akhesisajja, alajjpachan catokañanacamajj jach'äniwa; quicparacwa nayra awquinacapajj profetanacarojj lurapjjerïna.\n“Ucampisa ¡ay, camachapcaquïta jumanaca kamirinaca, cusisiñanacamjja catokjjapjjtawa!\n“¡Ay, camachapcaquïta jichha sist'atanaca, jumanacajj awtjayasipjjätawa! “¡Ay, camachapcaquïta jichha larusirinaca, jumanacajj jachapjjätawa!\n“Ucampis qhitinacatejj ist'apquista ucanacarojj sapjjsmawa: Uñisirinacamarojj munapjjam, uñisipctam ucanacarojj asc lurapjjam,\nMaynitejj maysäjj ajanumat nuwantstamjja, maysäjjamppachat nuwayasim; maynitejj sacom ekarstamjja, camisamamppach ekjjaruyjjam.\n“Jumanacatejj munapjjsta qhitinacatejj munapctam ucanacaruqui ucajja, ¿cuna sumsa lurapjjta? Juchararanacas ucjja lurascaraquiwa.\nJan ucajja, qhitinacatejj asqui lurapjjtam ucanacaruqui asqui lurapjjsta ucajja, ¿cuna sumsa lurapjjta? Juchararanacas ucjja lurascaraquiwa.\nQhitinacattï cunsa catokañ suyt'asipcta ucanacaruqui mayt'apjjsta ucqhajj ¿cuna sumsa lurapjjta? Juchararanacasa mayt'apjjaraquiw jucharar masinacaparojj, juc'amp catokañataqui.\nJumanacasti qhuyapayasirïpjjamaya, cunjämtï Awquimajj qhuyapayasirïqui uqhama.\n“Jan yakhanacarojj juchañchapjjamti, Diosasti janiraquiw jumanacarojj juchañchapcätamti. Perdonapjjam, Diosasti perdonapjjaraquïtamwa.\nJesusasti aca uñtasitatwa amuyt'ayi: “¿Mä juyqhu jakesti, juyqhu masiparojj irpaspati? ¿Janit panpachani mä p'iyaru jalantapcaspajja?\nJaniw qhiti yatekeris yatichiripatjja juc'ampïquiti, yatekañ tucuyjjaspa ucqhasa yatichiripjamaraquïspawa.\n“¿Cunatsa jilaman nayrapan jisc'a k'añojj utjqui ucjj uñch'uctajja, nayraman jach'a lawa utjqui uca janïr apscasinjja?\n¿Cunjämrac jilamarusti sañ muntasti, ‘Jilata, nayramat uca jisc'a k'añu apst'äma’ sasa, juman nayraman mä jach'a lawajj utjasquipanjja? ¡C'ari chuyman jake! nayrakat nayramancquis uca jach'a lawa apsusim, ucatwa jumajj jilaman nayrapan jisc'a k'añojj utjquis ucjja sum uñjäta apsuñataqui.\n“Janiw suma kokajj jan wali achunac churirejj utjcaspati, ni jan wali kokas suma achurejj utjcaraquispati.\nUqhamasti sapa kokapï achupat uñt'atajja: janiraquiw ch'aphinacat higonacajj pallarasquiti, ni ch'aphirar alinacatsa uvajj apthapisquiti.\nSuma jakejj sumanacwa arsu suma chuymanïtap laycu, khoru jakesti jan walinacaracwa arsuraqui jan wali chuymanïtap laycu. Uqhamasti cunatejj chuymapan phokt'atäqui ucatwa parli.\nNayajj sapjjsmawa, qhititejj nayar jutqui, ist'caraquitu, ucatjja cuntejj siscta ucjja luraraqui ucajja,\nmankha allsusin mä karka patjjar utacht'asir jakemp sasiwa. Cunapachatï may jawirajj wal sartani ucqhajja, umajj ch'amampiw uca utarojj jakcatti, ucatsti janiraquiw onjjtayquiti karkjjancatap laycu.\nUcampis qhititï ist'quitu, ucatsti janirac cuntï siscta ucjja lurquiti, ucajj lak'a patar jan suma cimientoni utachasir jakemp sasiwa. Ucarusti jawirajj wal sartanisina uca utaruw jakcatti, ucat uca utjja tincuyi, uqhamatwa k'al t'unjasiwayi.”


Jaqen Yoqapaw uñstañapäna | Jesusan sarnaqatapa\nJaqen Yoqapaw uñstañapäna\nDIOSAN REINOPAJJ JUPANAK TAYPINKÄNWA\nJESUSAJJ UÑSTAÑAPÄNA UKHAJJA, ¿KUNANAKAS PASAÑAPÄNA?\nJesusajj inas Samariankaskchïna jan ukajj Galileankaskchïna. Fariseonakajj Reinon jutañapat jisktʼapjjäna. Jupanakajja ‘Reinojj taqenin uñjkata wali muspkaña ukhamaw jutani’ sasaw suyapjjäna. Ukampis Jesusajj sänwa: “Diosan Reinopajj janiw taqenin amuykañ jutkaniti, janirakiw khitis ‘¡akar uñtanipjjam!’ jan ukajj ‘¡khayar uñtapjjam!’ sasajj sapkätamti. Diosan Reinopajj jumanak taypinkaskiwa” sasa (Lucas 17:20, 21).\nYaqhepajj inas Reinojj Diosan servirinakapan chuymanakapansa apnaqkaspa ukham amuyapjjchïna. Ukampis ukajj janiw ukhamäkänti, Diosan Reinopajja, janiw Jesusampi parlapkäna uka fariseonakan chuymap manqhankaspänti. Antisas Diosan Reinopan Reyïkani ukaw jupanak taypinkaskäna, mä arunjja Jesusaw jupanakamp chikäskäna (Mateo 21:5).\nJesusajj Reino toqetjja discipulonakaparojj jukʼamp qhanañchäna, ukapachajj fariseonakajj sarjjapjjpachänwa. Diosan Reinopan Jesusajj uttʼayatäñapäkäna uka toqet Jesusajj akham sänwa: “Jaqen Yoqapan mä urup uñjañ munapkäta uka urunakajj purininiwa, ukampis janiw uñjapkätati” sasa (Lucas 17:22). Jaqen Yoqapajj jutirïnwa alajjpachankir Reinon apnaqañapäna, ukwa Jesusajj qhanañchaskäna. Janïr uka uru purinkipanjja yaqhep discipulonakajj Jaqen Yoqapar wal uñjañ munapjjañapäna, ukampis Diosajj amtki ukapachkamaw suyapjjañapäna.\nJesusajj saskakïnwa: “Jaqenakajj ‘¡khayar uñtapjjam!’ jan ukajj ‘¡akar uñtanipjjam!’ sasaw sapjjarakïtam. Jumanakajj jan mistupjjamti, ni jupanakan qhepapsa tʼijupjjamti. Kunjamtï lliju llijojj alajjpachan mä cheqat yaqha cheqar qhantʼkejja, ukhamarakïniw jaqen Yoqapan urupanjja” sasa (Lucas 17:23, 24). Discipulonakarojja, ¿kunas falso mesianakar jan arkapjjañapatak yanaptʼaspäna? Jesusajja kunjamtï lliju llijojj taqe cheqar qhantʼkejja, ukhamarakiw Mesiasajj uñstani sasaw säna. Ukhamajj Mesiasar suyapkäna uka jaqenakajja, Mesiasajj Diosan Reinopan uttʼayatäjjatapjja amuyapjjañapänwa.\nUka tiemponjja, jaqenakajj kunarus chuyma uchasipkani uk qhanañchañatakejj nayra tiempon jakir jaqenakatwa Jesusajj parläna. Jupajj sänwa: “Kunjamtï Noé chachan urunakapan paskänjja, ukhamarakïniw jaqen Yoqapan urunakapanjja. [...] Kunjamatï Lot chachan urunakapan paskänjja ukhamarakïniwa. Jupanakajj manqʼasipkänwa, umasipkänwa, alasisipkänwa, aljasipkänwa, yapuchasipkänwa, utanak lurasipkäna. Kunapachatï Lot chachajj Sodoma markat mistjjäna uka urojja, alajjpachatwa ninampi azufrempejj jalluntäna, taqeniruw jiwarayäna. Ukhamarakïniw jaqen Yoqapajj uñstkani uka urojja” sasa (Lucas 17:26-30).\nUka tiempon jakiri jaqenakajja, manqʼañanakana, umañanakana, alasiñanakana, aljasiñanakana, yapunak lurañanakana, uta lurañanakanwa sarnaqasipkäna. ¿Uka jaqenakajj taqe ukanak lurapjjatapatti jiwarayatäpjjäna? Jesusajj janiw uk siskänti. Noé chachasa Lot chachasa familiapampejj ukanak lurapjjarakïnwa. Ukampis jaqenakajja, janiw Diosan munañaparjam sarnaqapkänti, janirakiw kuna tiemponsa jakasipkäna uksa yäqapkänti. Jesusajj discipulonakapar Diosan munañap amuyapjjañapataki ukhamarak ukarjam sarnaqapjjañapatakiw ewjjtʼäna. Ukhamatwa Diosajj tʼunjäwip apankani ukhajj jakasipkakiñapäna.\nJesusan discipulonakapajj kunanakatï uka tiempon utjkäna ukanakampejj janiw apayasipjjañapäkänti. Jesusajj sänwa: “Khititejj uka urun uta patjjankaskani ukajja, janiw kunatï utapan utjki ukanak apsusirejj mantañapäkiti. Khititejj yapunkaskani ukajja, janirakiw qhepar jaytki ukanakar kuttʼañapäkiti. Lot chachan warmipat amtasipjjam” sasa (Lucas 17:31, 32). Jupajj jayu qalaruw tuküna.\nJaqen Yoqapajj Reyjam apnaqjjani ukhajja, kunanakas pasañapäna uka toqet parlaskakïnwa, jupajj sänwa: “Uka arumajj paniniw mä ikiñankasipkani, maynejj apatäniwa, maynisti jaytjatäniwa” sasa (Lucas 17:34). Ukhamasti yaqhepajj salvasipjjaniwa, yaqhepasti jiwapjjarakiniwa.\nDiscipulonakapajj akham sasaw Jesusar sapjjäna: “¿Tata, kawkinsa ukanakajj pasani?” sasa. Jupasti sarakïnwa: “Kawkintï jiwat cuerpojj utjki ukaruw pakanakajj jutapjjani” sasa (Lucas 17:37). Yaqhepanakajj pakanakar uñtat ari nayranïpjjañapänwa. Uka discipulonakajj jaqen Yoqapäki uka cheqpach Cristoruw jutapjjañapäna. Uka tiemponjja, Jesusajj Diosar confiyapki uka arkirinakaparojj cheqa yatichäwinakwa salvasipjjañapatak churañapäna.\n¿Kunjamatsa Diosan Reinopajj fariseonak taypinkäna?\n¿Kunjamatsa Cristojj lliju llijur uñtat uñstañapäna?\nJaqen Yoqapajj uñstañapäkäna ukhajja, ¿kunatsa Jesusan discipulonakapajj wakichtʼatäpjjañapa?


Isaías 35 - Holy Bible [Aymara Bible 1997] - (Isa 35)\n35:1 35:2 35:3 35:4 35:5 35:6 35:7 35:8 35:9 35:10\nWasarajj cusispan, waña orakes uqhamaraqui, cusisiñampi phokt'aspan, pankararacpan,\nlirio pankarjam pankarpan, cusisiñampisti phokt'asiracpan. Diosajj juparojj Líbano kollur uñtatwa wali suma tucuyani, wali suma achuri orakeraqui Carmelo jan ucajj Sarón sisqui uca kollunacjama. Takeniw Tatitun c'ajquir jach'a cancañapa uñjapjjani, Diosan jach'a cancañapa.\nPisi ch'ama jakenacarusti ch'amañcht'apjjam, karitanacarusti ch'amacht'apjjaraquim,\najjsaririnacarusti sapjjaraquim: “Ch'amacht'asim, jan ajjsaramti” sasa. “¡Acanquiw Diosamajj jumanacar khespiyañataqui, uñisirinacamarusti juchanacapatjamwa mutuyaraquini!”\nUcapachaw juyqhunacajj uñjapjjani, okaranacas ist'apjjaraquini;\nsuchunacasti taruja kallunacjamaw sinc'usipjjani, amutunacasti arnakasipjjaraquiniwa. Wasara waña orakensti umajj walpun jalsuni mä jach'a jawirjama tucusa.\nUca wasarajj mä kotaw tucuni, waña orakesti uma phuch'unacampi phokhantatäniwa. Cawqhantejj kollu anunacampi utjañapäqui uca chekansti sokosanacampi cañanacampiw jilani.\nUcansti mä thaquiw utjaraquini, uca thaquisti “Kollana” satäniwa; qhitinacatejj jan k'omachatäpqui ucanacajj janiw uca cheka pasapcaniti; pisi amuyu jakenacas janiraquiw uca cheka sarnakapcaraquiniti.\nUcanjja janiw leonanacajj utjcaniti, janiraquiw monte animalanacas jac'achasincaniti. Uca thaquinjamwa khespiyatanacajj jutjjapjjani, qhitinacarutejj Tatitojj khespiyqui ucanacajja.\nSión marcarusti cusiscañ k'ochunac k'ocht'asisaw mantapjjani, cusisitapuniw jacapjjani. Cusisiñampi, sumancañapwa jicjjatapjjani, jachañasa, t'akhesiñasa ucanjja tucusjjaniwa.


Global Voices Aymarata » Libertad en Internet uka mayïwitak arsüwi · Global Voices Aymarata » Print\nJaqukipäw uñt'ayata/apkatata 29 willka kuti phaxsi 2012 8:30 GMT 1\t · Qillqiri Jillian York (es) ukan jaqukipiri\tLourdes Sada, Victoria Tinta Quispe\nCategoria-naka: Citizen Media, Digital Activism, Libertad de Expresión\nWaljaniw uñt'ayxapxi, uraqpachanx internet ukan qilqawinak uñt'ayañxata. Walja markanakanwa kamachinakax utt’ayasxi, red ukar janiw sañataki, ukhamakipansti chiqpach arsusax bloguerunakax sapakutiw jan walin jikxatasipxi  [en].\nJichhakiw tamanakax mayacht’asipxi Declaración por la Libertad de Internet  uka qilqt'añataki [en], ukanx Global Voices Advocacy ukax nayrïr rixuntiriwa. Anchhitkamax 1300 ukat jila tamaw rixuntawayxapxi. Uka declaración qilqäwix manqhawjanw uñjasi. Declaración ukarux akanwa  rixuntasma (firmar) [en]; ukapachparakiw kunayman tamanakatuqit chikancht’asispa, jisnäwa aka EFF  [en], Access  [en], ukatx Cheezburger  [en] ukanakana.\nMä movimiento internacional ukaruw mayacht’asipta, jiwasanakan jan khitins jark'at qilqäwinakas internet ukar uñt'ayañ (libertades) arxatañataki.\nAka principios ukanakatw aruskipapta, —iyawsañäniwa, amuykipañäniwa, jaqukipañäniwa.\nJark’äwi: Jark’äwir arxataña ukat jaqinakax kunjamti apnaqapk ukar uñjaña.\nURL to article: https://aym.globalvoices.org/2012/07/4502\n bloguerunakax sapakutiw jan walin jikxatasipxi: https://threatened.globalvoicesonline.org\n Declaración por la Libertad de Internet: http://www.internetdeclaration.org/


Números 13 QA97 - Tatitu Diosasti Moisesarojj sänwa: - Bible Search\nMoisesajj Canaán orakerojj uñakanac qhiti\n2“Mä kawkha jakenacar qhitam, Canaán orake uñjiri sarapjjañapataqui, cawquïrtejj nayajj israelitanacar churcä uca. Qhitam sapa tributjja mä jilïri jakeparu” sasa.\n3Cunjämtejj Tatitu Diosajj Moisesar siscäna uqhamaruw Moisesajj qhitäna Parán sat wasarata. Take jakenacaw israelitanac taypinjja jilïrinacäpjjaraquïna. 4Ucanacasti acanacänwa: Rubén tributjja, Samúa sat Zacur chachan wawapa; 5Simeón tributjja, Safat sat Horí chachan wawapa; 6Judá tributjja, Caleb sat Jefone chachan wawapa. 7Isacar tributjja, Igal sat José chachan wawapa. 8Efraín tributjja, Oseas sat Nun chachan wawapa. 9Benjamín tributjja, Palti sat Rafú chachan wawapa. 10Zabulón tributjja, Gadiel sat Sodi chachan wawapa. 11Josean, uqhamarac Manasés uca tribunacatjja Gadi sat Susi chachan wawapa. 12Dan tributjja, Amiel sat Gemali chachan wawapa. 13Aser tributjja Setur sat Micael chachan wawapa. 14Neftalí tributjja, Nahbi sat Vapsi chachan wawapa. 15Gad tributjja, Geuel sat Maqui chachan wawapa.\n16Ucanacänwa jakenacan sutinacapajja, cawquïrinactejj Moisesajj qhitäna uca orak uñjiri sarapjjañapataqui. Oseas sat Nun chachan wawaparojj Josué sutimpiw uchapjjäna.\n17Moisesasti Canaán oraker qhitasinjja jupanacarojj sänwa:\n—Sarapjjam Néguev sat chekanjama, maqhatapjjam kollu tokenacaru. 18Sum uñjanipjjam cunjämätaynas uca marcajj, uqhamarac ucan jaquir jakenacas ch'amani jakenacati jan ucajj t'uqha jakenacaquicha; juc'aniquiti jan ucajj waljanïpjjataynacha take ucanaca. 19Uñjapjjam marcanacapajj carpanacat lurataquiti, jan ucajj suma perkanacampi sayt'ayatacha take ucanaca, uqhamarac cawqha orakentejj jacapqui ucajj sumati janich sumäqui take ucanaca. 20Uqhamaraqui orakejj suma achuriti janich suma achurïqui take ucanaca, kokanacajj utjiti jan ucajj janich kokanïqui ucsa. Jan ajjsarapjjamti, apanipjjam uca oraken achunacapa —sasa.\nAcasti lurasïnwa cunapachatejj nayrïri uvanacajj apthapiscäna ucapachana.\n21Jakenacasti sarasinjja uñatatapjjänwa marcjja; aynach token Zin sat wasarata, amsta token Rehob sat chekacama, Hamat sat mantañ chekacama. 22Néguev sat chekanjam mantasinjja Hebrón sat chekacamaw puripjjäna. Ucanwa jacapjjäna Ahimán, Sesai, Talmai, Anac chachanacan wawanacapajja. Hebronasti luratänwa pakallko mara nayräjja Egiptonquir Zoán marcat sipansa. 23Puripjjänwa Escol sat uma jalscama; ucansti mä uva ali qhuchokapjjäna, ucsti paniniw mä lawar warcuntata apapjjäna. Uqhamaraquiwa granadanaca, higonacsa apthapipjjäna. 24Uca uma jalsurusti Escol sutimpiw sutichapjjäna, israelitanacan ucawjan achunac qhuchurapjjatap laycu.\n25Ucjjarusti, pusi tunca urunac orake uñakasinjja, cuttjjapjjänwa, 26Cades sat chekaru, Parán wasararu. Ucanwa Moisesas, Aaronas uqhamarac take israelitanacas jicjjatasipjjäna, ucatsti yatiyapjjänwa cuntejj jupanacajj yatjjatanipcän take ucanaca, uqhamaraquiw uca oraken achunacapsa uñacht'ayapjjäna. 27Moisesarusti sapjjänwa:\n—Sarapjjtwa cawquïri orakerutejj qhitapquista ucaru. Chekpachansa uca oraketjja lechempi misq'impejj umjamaw jalasqui, aca achunacaw ucanjja achuraqui, 28ucampisa ucan jaquir jakenacajj wali ch'amanïpjjewa, marcanacapasa wali jach'anacawa sumawjana sayt'atäpjjaraquiwa. Ucat sipansa uñjanipjjaractwa Anac sat jach'a jaken wawanacapa. 29Néguev sat chekanjja amalecitanacaw jacapjje; kollu chekanacanjja hititanaca, jebuseonaca, uqhamarac amorreonaca ucanacaraquiw jacapjje, ucatsti kota lacanacana, Jordán jawira thiyanacanjja cananeonacaw jacapjjaraqui —sasa.\n30Ucapachasti Caleb chachajj Moisesan nayräjjapanccäna uca jakenacarojj amuct'ayänwa aqham sasa:\n—Sarapjjañäni uca orake catuntañataqui, jiwasasti catuntañäniwa.\n31Ucampisa cawquïrinacatejj jupampi chica sarapcatayna ucanacajj aqham sapjjänwa:\n—¡Janiw uca jakenacampejj nuwascsnati! Jupanacasti jiwasat sipansa juc'ampi ch'amanïpjjewa.\n32Ucatsti israelitanacarojj sapjjänwa, cawquïri oraktejj uñjanipcatayna ucajj jan walïtapa, aqham sasa:\n—Cawquïri oraktejj uñjiri sarapcta ucajj, ucan jaquir jakenacarojj jiwarayiwa, uqhamaraquiw ucan jakenaca uñjanipcta ucanacajj wali jach'anacäpjjewa. 33Uqhamaraquiw uñjapjjta wali jach'a tansa jakenaca, Anac chachan wawanacapa, jupanac thiyansti nanacajj t'ijut'ijunacjamaquiw uñjasipjjta, uqhamaracwa jupanacas uñjapjjaraquitu —sasa.


Oseas 8 - Holy Bible [Aymara Bible 1997] - (Ose 8)\n“Trompetam phust'am uñjir centinelajj phust'qui uqhama, Tatitun marcapjjaru. Jupanacajj arust'äwejjarojj p'aquintapjjewa, ucatsti yatichäwejj contraraquiw sayt'asipjje.\nNayan ucarusti arnakt'asisajj jutasipcaraquiwa: ‘Jumarojj Israelan Diosapatwa uñt'asipjjsma’ sasa.\nUcampis Israelajj cuntejj asquïqui ucjja apanucuwayiwa, ucat jichhajj uñisirinacapajj jupanacarojj arcnakani.\n“Jan nayar yäkasaw reyinacjja utt'ayasipjje, jilïrinacapsti jan nayar yatiyasaraquiw uscusipjje. Kollkepa, koripa aptasipjje yakha diosanac lursusiñataqui, ucat jupanacpacha tucjasiñataqui.\n¡Samaria, jumajj vaca kalluru yupaychcta ucajj ajjtasiyituwa! Colerasiñajjasti jupa contraraquiw sarti. ¿Cunapacharac israelitanacasti k'oma uñjasjjapjjpachäni?\nSamarianquir uca vaca kallojj janiw Diosäquiti, jaken lurataquiwa, ucatwa jichhajj t'unjataraquïni.\nJupanacajj thaya yapuchapjje, ucatsti jach'a tutucanacwa apthapipjjaraquini: janiw cuna yapunacapas utjcaniti yawthapiñataquejja, janiraquiw jac'sa trigo puyanacatjja apsupcaniti; apsupcan ucasa, yakha marcanquiri jakenacaquiw mank'apjjani.\n¡Israelasti jichhajj mank'antatawa! Yakha marcanacasti jan cunatac asquïcaspas uqhamwa uñjapjje,\nAsiriaru yanapa mayir saratap laycu, mä jan amuyani monte asnöcaspas uqhama. Efrainasti wajjt'äwinacwa churi munirinacap alasiñapataquejja.\nUcampis kawkha churäwinacsay marcanac taypin churasipcpan, nayaw jichhajj ucanacjja ananucöjja, ucatsti mä urojj janiw reyisa ni cuna casta jilïris utjcjjaniti.\n“Efrainasti walja altaranacwa lurarasiraqui, ucanacasti jucha lurañataquiquiwa.\nNayajj jupataquejj walja yatichäwinaca kellksurapcta ucasa, jupasti ucanacjja jan yatiriw tucu.\nJupanacataquisti sacrificionac loktañaw asquejja, ucatsti loktapjjaraquiwa, uca loktat aychanacwa mank'apjjaraquejja; ucampis naya Tatitojj janiw ucanacampejj cusisitäcti: Nayajj amtascaquipunïw cuna jan walinactejj lurapqui ucanacjja, uca juchanacapatsti mutuyaraquïwa, Egipto marcar cuttayasa.\nIsrael marcajj palacionacwa utachasi, ucampis jupanacar irnokeritjja armasipjjewa. Judá marcajj walja jach'a marcanacwa perkanacampi suma muyuntayasa sayt'ayapjje, ucampis nayajj ucanacjja ninampiw naqhantayä, palacionacapsa k'al naqhantaraquini.”


Jaqukipäw uñt'ayata/apkatata 20 Jallu qallta phaxsi 2012 18:01 GMT\nAka blog ullart'apxañäni Español, Malagasy, Italiano, Português, Ελληνικά, English\nQillqata Rising Voices: wali kusisitaw jikjatasipxta, jutir wakichäw utjkan ukan yanapt’asiñataki, jutir päwaranq kimsa maran qalltkan ukana. Akax castellanon blog de Living Tongues ukan nayrïr qillqa yatiyäwipawa.\nCh’ullqhi arunaka: medios tecnológicos ukanakatakix Latinoamérica tantachäwiw arunaka chhijinkapxi arsurinakatak utjani.\nPäwaranq maran chinuqa phaxsin Paqallqu,kimsaqallqu,llätunka, tunka, ukat tunka mayan urunakana\nQhananchäwi Kunapachatix amuyunbakax chhaqhtk ukhax taqiniw pisinkapxtanxa. Jichhapachanx uraqpachan arunakax paqallq waranqat niya chikatpachaw chhaqhtañ chhijinkapxi: mayakw jaqina amuyupata mayjt’ayatax nayra sarat jaqukipäwayi. Jaqinakan yatiñapax ch’amaniwa, jaqina nayra sarapax 99% ukjax lakat lakatak yatiyata. Ukatsti, p’akintasikiriwa, jilpachax janiw qillqatakiti, ukat armasitakixiwa. Aka tecnología digital ukasti qillqatanakampiw ch’amancht’aspa ukatx arunakan yatiña yatiñanakapas askinjam yäpar imataniw siwa.\nAmtanaka: tunka payan markaninakar chhijinkir arunakar ch’amañchañatakiw yatintayatäni, jupanakasti machaq yanak uñstayapxäni, akjamanaka: ist’aña, arupirwanak computadortuqin jikjatapxani, kamaranaka, ist’añ waraqañanaka, ukat juk’ampinakampi. Ukanakax taqpachax español arut yatintayatäni.\nWakichäwi: sapüruw jupanakax lingüística digital tuq mä amuy qillqt’apxani. ukat taqpach yänakax yatintirinakan arupat uñstayatani. Jichhax wakichat wakich uñjañäni:\nNayrïr uruna. Phaxsïru, paqallqu chinuq phaxsina, päwaranq kimsa marana.\n9:30AM – 11:30AM. Llatunka chikatat tunka mayan chika alwapachakama Tantachäwinx Tantachäwinx yanapirinakas ukjamarak mantirinakas qalltañatakix sapa mayniw uñstani.


#SpyDuck de Egipto markanx arum manq’aruw tukuyatäna · Global Voices Aymarata\n(es) ukan jaqukipiri\tEmilio Tolsada\nJaqukipäw uñt'ayata/apkatata 9 Sata qallta phaxsi 2013 20:39 GMT\nAka blog ullart'apxañäni Español, বাংলা, Deutsch, Français, Malagasy, русский, عربي, Italiano, فارسی, English\nMä cigüeñax mä patur uñtatatpatw wali k'umita ukatx jamasat uñch'ukiritapat Egipto markan jist'tantata.\nEgipto markanx 31 uru llumpaqa phaxsit mä jamasat uñch'ukir paturuw mutuñ utar jist'antapxatayn sasinw yatiyáwinakax yatisïna, uka patun phuyunakapan mä aparatux utjchip sasinw yatisïna. Ukatsti uka patux janiw patukatanati jan ukast cigüeña ukataynaw sasinw yatisïna, sutipasti Menes satataynawa, ukatx juk'amp yatxatawinakampiw sarantasipki.\n4 uru llumpaqa sata qalltaphaxsitx Mostafa Hussein jupax » juchanchat cigüeña ukax qhisphiyataxiw sasinw yatiyäna»:\n— Mostafa Hussein (@moftasa) 4 uru sata qallta phaxsit 2013 marata\nJuchanchat Cigüeña ukax qhisphiayataxiwa (libre).\nMä juk'a pachakiw phiñasiwix utjäna.\nBloguera Zeinobiax yatiyänwa [en]:\nDestinuch kunapunichi, Nilo uraqinx Menes ukanakatakix llakiskayawa.\nEgipto markan jamasat uñch'ukiriw sasin juchanchata ukat jist'antat ukham jikxatasitäna. Ukatx qhisphiyatawa! Egipto markan mä nubia phamillan katjataw jikxatsïna!\nFacebook ukanx Sociedad de Conservación de la Naturaleza Egipto markat uñt'ayi [en]:\nYatiyawix Menes ukanakarux jan walt'ayatynawa, Salugah ukat Ghazal ukan Menes ukanakax thuqtawayapxatayna, isla de Nilo uksaruw puripxatayna, kawkhanti katurapkan ukat manq'antañatak jiwayapkan ukaruw puripxatayna.\nUka llakiskay yat\nPost ukax qhannchiwa:\nCigüeñanakx dieta luarañatakiw manq'apxiritayna, ukanakarux sarnaqasiskpan sañawa janiw katurañakiti.\nJan walt'äwix juk'ampiwa ukampirus wali ch'amawa :\nEgipto markanx nayrja maranakatpachw uka uywanakar katurañatx jan walt'äwix utji. Wali askipuniw markachirinakar ukxat arxayañaxa.\nPost ukax akhamat tukt'ayi:\nMarkapachaw mä jach'a thakhini, markachirinakar p'arxtayapxañapataki janiw uka uywanakar katurapxañapataki.


Romanos 5 - Holy Bible [Aymara Bible 1997] - (Rom 5)\nIyawsäwi laycu Dios nayrakatan asquit uñt'atäjjatasatwa Diosampi sumancañajj utjistu Jesucristo Tatitusana.\nJaniraquiw ucaquïquiti, jan ucasti t'akhesiñansa cusisiractanwa, uqhamatwa yatiractanjja t'akhesiñajj llamp'u chuymanïña yatichatapa.\nUqham llamp'u chuymanïñasti mä sumaruw jiwasarojj mistuyistu, uqham sumar mistuyatäsinsti suyt'añaw utjistu.\nUca suyt'äwinsti janiw cuna mayjt'añas utjquiti, Diosasti jiwasan chuymanacasarojj munasiñapwa phokhantistu Kollan Ajayu churquist uca toke.\nCunapachatejj jiwasanacajj jan ch'amanïcäyätan jiwaspacha khespiyasiñataquejja, ucapachaw Cristo Tatitusajj horasapar jiwawayi jiwasan juchanacas laycu.\nJaniw qhitis jasaquejj mä jake laycu jiwcaspati, ni mä asqui jake laycusa; inas maynejj jiwaracchispa mä suma asqui jake laycu.\nJichhasti catokatätanwa Dios nayrakatanjja Jesucriston jiwatap laycu, ucatpï jichhajj tucusïwi mutuñatjja khespiyatäñänejja Cristo toke.\nDiosan uñisiripäcasinsa Dios quipcaw sumancthapiyistu jupan Wawapan jiwatap toke, ucataracwa jichhajj uca Wawapan jacäwip toke khespiyatäñäni, jupampi sumancthapitas laycu.\nJaniw ucaquïcaraquiti jan ucasti Diosancjjasinjja cusisiractanwa Jesucristo toke, Tatit Jesucristos tokew Diosampejj sumancthapitäjjtanjja.\nCunjämatejj mä sapa jake toke juchajj aca oraker mantanquejja, ucat jiwajj uca jucha laycurac utjejja, uqhamaraquiw jiwajj take jakerojj catuntawayi juchachasitap laycu.\nJanïr ley utjquipanwa aca orakenjja juchajj utj-jjäna, cawqhantejj jan leyejj utjquejja janiraquiw juchajj amtatäquiti.\nUcampis Adanan urunacapat Moisesan urunacapcamajja, jiwañajj ch'amanïnwa juchachasirinacataquejja, jupanacajj janis Adanjama juch lurapcchïna ucasa. Adanasti chekpachansa mä uñacht'äwiquïnwa qhititejj jutañapäcän ucatjja.\nUcampis Adanan juchapjja janiw cuntejj Diosajj churquistu ucampejj mayachcsnati. Mä jaken juchar puritap laycojja walja jakenacaw jiwari. Ucampis Diosajj ina ch'usataqui khespiyasiña churquistu mä jake Jesucristo toke ucasti, chekpachansa juc'amp jach'awa, uqhamarac walja jakenacatac asquiraquiwa.\nMä sapa jaken jucha luratapajja janiw Diosan jiwasar khespiyasiñ churquistu ucampejj uñtascaspati. Juchañchatäñasti mä sapa jucha laycuw utji, ucampis khespiyasiñjja Diosajj ina ch'usatacwa jakenacarojj churi, uca jakenacajj walja juchanïscpasaya.\nCunjämatejj Adanan juchap laycuqui juchañchatäñajj take jaketaqui utjejja, uca quipcaraquiw Diosan asqui munasiñapajj Jesucristo toke khespiyasiñajj jakenacataquejj utjaraqui.\nCunjämatejj mayni jaken juchañchasitap laycuqui waljani juchararäpjjejja, uqhamaraquiw mayni sapa jaken ist'asiri tucutap laycojj waljaniraqui Dios nayrakatanjja asquit catokatänejja.\nLeyisti churatänwa juchajj juc'amp uñstañapataqui, ucampis cunapachatejj juchajj juc'ampi utjänjja juc'ampiraquiw Diosan qhuyapayasiñapajj utjaraquïna.\nTake acanacasti lurasiwa cunjämtï juchajj jiwayañataqui ch'amanïquejja, uca quipcaraquiw Diosan qhuyapayasiñapajj jiwasatac ch'amaniraqui Diosampïtas laycu Jesucristo toke wiñay jacañ churañataqui.


Bible in one year - Aymara Bible 1997 - July 22\n1. Ido sat chachan yokanacapa Hageo, uqhamaraqui Zacarías uca profetanacasti, yatiyapjjänwa Judá orakenquiri, Jerusalén marcanquir jakenacaru, cuntï Israelan Tatit Diosapat catokapcäna uca yatiyäwinaca.\n2. Ucatsti Salatiel chachan Zorobabel yokapampi, uqhamarac Josadac chachan Josué yokapampejj wasitataw lurañ kalltapjjäna Jerusalenan Diosan templopa, ucatsti Diosan profetanacapajj jupanacampïscänwa yanapañataqui.\n3. [3-4] Ucampis Eufrates jawirata inti jalanta tokenquir provinciana Tatnai sat gobernadorampi, uqhamarac Setar-boznai chachampi mayni masinacapampejja sarapjjänwa aqham siri: “¿Qhitisa sapjjtam aca templo wasitat lurayañataqui, uqhamarac aca perkanacsa maderampi apaquipañataquisa? ¿Cuna sutininacäpjjesa aca templo luririnacajja?” sasa.\n5. Ucampis uca sarayir judionacarojja Diosaw imascäna, uqhamasti janiw lurañanacapjja jarc'apcänti, Darío reyiru yatiyäwinaca apayapcäna, uqhamat jupan arupa catokañcamajja.\n6. Darío reyir carta apayapcäna ucan arunacapasti acawa, ucsti apayapjjänwa Eufrates jawirata inti jalanta tokenquir provincianac apnaker Tatnai sat gobernadora, uqhamarac Setar-boznai sat chacha, masinacapa, qhitinacatejj Eufrates uca inti jalanta tokencapqui uca marca apnakerin yanapirinacapa,\n7. [7-8] ucansti aqham sänwa: “Juma jach'a reyirojja suma asquina jicjjatasiñama munasaw aruntanipjjsma, ucatsti jumarojj yatiyañwa munapjjsma Judá orakena jach'a Diosan temploparu visitatanacajjata, uca utasti ch'iyata jach'a kalanacampiwa lurasisqui. Jichhasti perkanacapjja tablanacampiwa apaquipasipqui, uqhamarus mäqhiwa lurapjje, ucatsti luratajj mäqhiwa saranti.\n9. Nanacasti sarayapqui uca judionacarojj jisct'apjjtwa qhitisa jupanacarojj sapjjpacha uca templo lurapjjañapataquejja, uqhamarac perka tablanacampi apaquipañataquisa uca yatiñataqui,\n10. uqhamarac jisct'apjjaractwa sarayapqui uca chachanacan sutinacapa, uqhamata sutinacapa kellkasin juma reyiru apayaniñataqui.\n11. Ucatsti jupanacajj sapjjetänwa: ‘Nanacajj alajjpachanquiri, acapachanquiri Diosaruw yupaychapjjta, ucatsti cawquïr templo lurapctjja ucajja walja maranaca nayrawa take phokhata luratäna Israelan mä jach'a reyipana’ sasa.\n12. Ucatsti jupanacajj sapjjaraquïnwa: ‘Nayra awquinacajjawa alajjpachanquir Diosar colerayapjjäna ucatwa Diosajj jupanacar catuyäna Babilonianquir Nabucodonosor reyin amparaparu, jupasti caldeo ucsatanwa, ucatsti juparaquiw aca templo tucji, ucatsti jakenacaparojj Babiloniaruwa apayaraquïna.\n13. Ucat khepjjarojja Ciro reyejja Babilonia marcjjaru kallta marapanwa arupa churi Diosan templopajj wasitat luratäñapataqui’ sasa.\n14. “Ucjjarusti sapjjaraquituwa: ‘Ciro reyiraquiwa Babilonianquir templota apsuraquïna, korita, kollketa lurata yänaca, cuntï Nabucodonosor reyejj Jerusalenan Diosan templopata apcäna Babilonianquiri temploru ucanaca. Ucatsti jupajj Sesbasar chacharuwa ucanacjja churaraqui, uqhamarac juparojj gobernadoratwa utt'ayaraquïna.\n15. Ciro reyisti Sesbasar chacharuwa saraquïna: Uca yänaca apthapisina, Jerusalenan Diosan temploparu cutt'ayjjañapataqui. Uqhamaraqui wasitat lurayañapataqui cawqhanccäntejj Diosan templopajja uca chekaru.\n16. Sesbasar chachasti Jerusalenar purisinjja, Diosan templopan cimientopwa jakontäna jichhajj ucqhatwa wasitat lurasiscaraqui, ucampis janiw tucuyatäquiti.’\n17. “Jichhasti, juma reyitaqui asquïchi ucajja mayipjjsmawa Babilonianquiri reyinacan kellkata imatanacapa thaktayam, uqhamarac yatjjatayaraquim Ciro reyejj chekpachati Jerusalenanquir Diosan templopa lurayañataqui arspachäna janicha uca, ucatsti aca toketa juma reyin amtäwimjja yatiyanipjjeta” sasa.\n1. Ucatsti Darío reyejja kellkatanaca imañ uta thactayänwa, cawqharutejj Babiloniana wali jach'a yänaca imatäcäna uca.\n2. Ucatsti Media sat provinciana Ecbatana palacionjja mä libro jicjjatapjjäna, ucansti amtañataqui aqham arunacaw ucancäna:\n3. “Persia marcanquir Ciro reyejj kallta marapanwa aca arunaca arsüna, aqham sasa: ‘Jerusalenanquir Diosan templopa wasitat luratäñapataquisti, cimientonaca jakontaspan, ucatsti templojj lurasiracpan, uca sacrificionacajj loktatäñapataqui. Ucasti alayarojj pä tunca pakallkoni metronïniwa, anchorusti pä tunca pakallkoniraqui;\n4. ucjjarusti lurasiracpan quimsa seke jach'a kalanaca, ucatsti mayajj lawataraqui. Ucanacataquisti reyin kollkepatwa pagasini.\n5. Ucatsti Nabucodonosor reyejj Jerusalenanquiri Diosan templopata korita, kollketa yänaca Babiloniaru apancäna ucanacajja cutt'ayatäjjasinjja Jerusalenar apayatäjjpan, ucatsti cawqhanquirïquitï ucqharu uchatäjjpan Diosan templopana’ ” sasa.\n6. Ucjjarojja Darío reyejja sänwa Eufrates sat jawirata inti jalanta tokenquiri provinciana Tatnai sat marca apnakeriru, Setar-boznai sat chachampiru, uqhamarac masinacapampirusa, qhitinacatejj uca pachpa provinciana yanapirinacäcäna ucanacarusa, aqham sasa: “Jerusalén marcatjja mistupjjam,\n7. ucatsti jaytapjjam judionacan gobernadoraparu, uqhamarac sarayirinacapampiru Diosan templopa wasitat pachparu lurayapjjañapataqui.\n8. Nayasti aca arunacwa jupanacar churta judionacan sarayeriparu yanapt'añataqui, Diosan templopa wasitata lurapjjañapataqui: Reyejja impuestonaca catokqui Eufrates jawirata inti jalanta tokenquiri provinciata ucanacjja, horasaparuraqui pagaspan uca luräwejj jan sayantañapataqui.\n9. Ucatsti sapüruraqui jan armasina Jerusalenanquiri sacerdotenacaru churaspan vaca kallunaca, mä maran ovejanaca alajjpachanquir Diosar nact'ata loktäwinaca loktañataqui, uqhamarac trigsa, jaysa, vinsa, jan ucajj aceitsa jupanacan mayitanacaparjama, uqhamarac take cuntï munapqui uqhamaruraqui.\n10. Uqhamata, alajjpachanquir Diosaru suma sacrificionaca loktapjjañapataqui, uqhamarac reyitaquisa, wawanacapataquisa mayipjjañapataquiraqui.\n11. “Uqhamaraquiw arsuracta, qhititejj aca arojjaru jan ist'quitani ucajja, jupan utapata mä viga lawa apakasina ucar warccatatäpan; ucatsti utapajj tucjata mä lak'a montonaru tucuyataraquïpan.\n12. ¡Ucatjja cawquïr Diosatejj Jerusalenaru ajlliscäna sutipa ucancañapataqui ucawa tucjani qhiti reyitejj, jan ucajj cawquïr marcatï jan walt'ayaña amtcani, jan ucajj tucjañsa muncaraquini Jerusalenanquir Diosan temploparu ucjja! Naya Darío reyiwa aca arunaca arsta lurasiñapataqui. Phokhaspan arsutajjarjama kellkatajjarjamaraqui” sasa.\n13. Ucatsti Tatnai sat chachajja, qhititejj Eufrates jawirata inti jalanta toke provinciana marca apnakerïcäna ucasa, Setar-boznai chachasa, uqhamarac masinacapampejj Darío reyin arsutaparjamawa phokhapjjäna.\n14. Uqhamatwa judionacan sarayirinacapajj lurañanacjja sarayasipcaquïna asquichapcäna uca lurañampejja, ucasti Hageo, Ido sat chachan Zacarías yokap uca profetanacan arsutanacaparuw lurasiscäna. Templo lurañasti tucuyasïnwa Israelanquiri Diosan arsutaparjama, uqhamarac Persia marcanquiri Ciro, Darío, Artajerjes uca reyinacan arsutanacaparjamaraqui.\n15. Templosti tucuyatäjjänwa Adar sat phajjsita quimsa urunaca sarakataru, uqhamarac Persia marcana Darío reyejj sojjta maranaca apnakascäna ucqha.\n16. Ucatjja Diosan templopjja cusisiñampiwa loktapjjäna israelitanacajja, sacerdotenacasa, levitanacasa, uqhamarac jaya marcaru apanucutäpcäna ucanacasa.\n17. Uca urunsti sacrificionacjja loktapjjänwa pataca vaca kallunaca, pä pataca qhariñ ovejanaca, uqhamarac pusi pataca mä marani ovejanaca, ucjjarusti tunca payan chivonaca, israelitanacan tribunacapatjja mayacama take Israel marcpachana juchanacapata loktasisina.\n18. Ucjjarusti sacerdotenacarojj uchapjjänwa cunjamarutejj wact'qui uqhamaru, levita chachanacarusti lurañaparuraqui Jerusalenanquir Diosar yupaychañataqui, Moisesan libropana kellkatäqui ucar phokhasina.\n19. Ucatsti qhitinacatejj jayar apayatata cutt'anipcäna ucanacasti Pascua fiestwa lurapjjäna kalltiri phajjsina tunca pusini urunaca sarakataru.\n20. Sacerdotenacasa, levitanacasa k'omachasipjjänwa, takenisa leyirjamajja k'omäpjjänwa. Ucjjarojja take qhitinacatejj jayar apayatäpcäna ucanac laycojja Pascuana sacrificionacwa loktapjjäna, sacerdote masinacapana, uqhamarac jupanac pachparaqui.\n21. Pascuana mank'añäqui uca mank'atjja take israelitanacaw mank'apjjäna, qhitinacatejj jayar apayatäsina cutt'anipcäna ucanaca, take qhitinacatejj saraktanipcäna jucharar marcana jucha lurañanacapata ucanacamp chicaraqui, jupanacasti chicachasipjjänwa Israelan Diosapar yupaychañana.\n22. Jan levaduran t'ant'a mank'añ fiestjja, pakallk uruwa fiesta lurapjjäna, jupanacarusti Tatituw cusisiñampi phokt'atayna Persia marcanquiri reyin asqui luratapata, uqhamarac Israelanquir Diosan templopa wasitat lurañana yanapatap laycu.\n1. Diosan marcapajj kollan kollunacjjar utt'ayatawa.\n2. Tatitojj Sión marcan puncunacaparojj munasiwa, Jacobon takpach utjäwinacapat juc'amp munasi.\n3. Diosan marcapa, wali aytcañanacaw jumjjat yatiyasi:\n4. “Nayar uñt'ir marcanac taypit aytä: Egiptoru, Babiloniaru, Filistearu, Tiroru, Etiopiaru; uca marcanacajj jumïpan utjapjje.”\n5. Sión marcatjja, sapjjaniwa: “Aca marcasa, qhuri marcas jupan utjayatawa, Alajjpachanquir pachpaw utt'ayi” sasa.\n6. Tatitojj marcanacan kellkatap taypiruw kellkantani: “Aca marcajj jupïpan utji” sasa.\n7. K'ochurinacampi, thokorinacampisti sapjjaniwa: “Nayan jacañajjajj jumat juti” sasa.\n19. Juc'amp asquiwa wasarana jacañajja, coleriri ch'ajjwiri warmimp jacañat sipana.\n20. Yatiñan jaken utapanjja kamir cancañanaca, suma k'aphinacawa utji, ucampis jan amuyt'an jakesti take cunanacapwa tucji.\n1. Pablojj uca jach'a jilïrinacar uñcatasinjja sänwa: —Jilatanaca, jichhürcamajj nayajj k'oma chuymampiw jacasiwayta Dios nayrakatanjja —sasa.\n2. Sacerdotenacan jilïripäquis uca Ananiasajja, Pablo jac'ancquis ucanacaruw säna: Lacapat t'ajjllipjjam, sasa.\n3. Pablosti juparojj sänwa: —¡Diosaw jumarojj t'ajjlliraquïtam, c'ari chuyman jake! ¿Leyirjam nayar juchañchañataquit ucqhan kont'atäscta? Ucatsti ¿cunataraqui nayarusti ley contra t'ajjlliyistasti? —sasa.\n4. Ucancapcäns ucanacasti sapjjänwa: —¿Cunatarac jumasti uqham Diosan jilïr sacerdoteparu ayncatta? —sasa.\n5. Pablosti saraquïnwa: —Jilatanaca, janiw nayajj yatcäyätti jupan jilïr sacerdotëtapjja. Kellkatansti saraquiwa: ‘Janiw marcaman jilïripatjja jan wali parlätati’ sasa.\n6. Ucatsti Pablojj amuyänwa uca tantachasïwina yakhepanacajj saduceonacäpjjatapa, mayninacasti fariseöpjjataparaqui. Ucatwa jach'at arsu: —Jilatanaca, nayajj fariseötwa, fariseo familiataraquïtwa. Jichhasti jiwatanacan jactañap suyatajj laycuw juchañchapjjestajja —sasa.\n7. Uqham satapatsti fariseonacampi saduceonacampejj jupanac puraw ch'ajjwañar mantapjje. Ucatwa uca tantachasïwejj payar t'akjtawayi.\n8. Saduceonacajj sapjjewa: “Janiw jiwatanacajj jactcaspati. Janiraquiw angelanacas ni ajayunacas utjquiti” sasa. Ucampis fariseonacajj take ucanacan utjatapjja iyawsapjjaraquïnwa.\n9. Ucapachasti takeniw jach'at arnakasipjjäna. Fariseonacat maynïr ley yatichirinacasti sayt'asisinwa sapjjäna: —Aca jakejj janiw cuna jan wals lurquiti. Inas juparojj mä ajayusa jan ucajj mä angelasa parljjaychi. Jan Dios contra tucuñäniti —sasa.\n10. Uqham wali ch'ajjwatapatsti comandantejj ajjsaränwa: “Inampis Pablorojj jisc'a jisc'a tucjapjjaspa” sasa. Ucatwa soldadonac jawsayasina, Pablor judionac taypit cuartelar wasitat irpantayjje.\n11. Uca khepa arumasti Tatituw Pablorojj uñstäna. Ucat juparojj saraquïna: “Ch'amañcht'asim, Pablo. Cunjämtejj aca Jerusalén marcan nayat parlctajja, uqhamaraquiw Roma marcan parlañamajja waquisi” sasa.\n12. Khepürusti yakhep judionacajj Pablor jiwayañataquiw arust'apjjäna. Mä juramentrac lurapjjäna: “Janiw mank'cañäniti ni umcañänisa Pablor jiwayañcama. Jan uqham lurcañänejja, jiwasaw maldicionar puriñäni” sasa.\n13. Uqham arust'irinacasti pusi tunc jila chachanacänwa.\n14. Jupanacasti judionacan jilïr sacerdotenacan ucaruw sarapjjäna, uqhamarac jilïr jakenacan ucaru aqham sasa: —Nanacajj mä juramentompiw arust'apjjta ‘Janiw mank'cañäniti ni umcañänisa Pablor jiwayañcama. Jan uqham lurcañänejja jiwasaw maldicionar puriñäni’ sasa.\n15. Jichhasti jumanacajj jach'a jilïrinacampi comandantetay mayipjjam aqham sasaqui: ‘Kharürojj uca Pablorojj nanac nayrakatar irpanipjjam, juc'amp sum yatjjatañataqui.’ Nanacasti janc'aquiw suyapjjä janïr purquipan jupar jiwayañataqui —sasa.


Bible in one year - Aymara Bible 1997 - May 26\n1. Acanacaw Davidan khepa arunacapajja: “David, Isaí chachan yokapa, Diosan jach'aru aptata jake, Jacob chachan Diosapan ajllisit reyi, Israelan suma k'ochunacap k'ochuri, jupasti aqham saraquiwa:\n2. “Tatitun ajayupaw naya toke parli; arunacapasti lacajjancaraquiwa.\n3. Israelan Diosapajj arsuraquiwa; Israelar arjjatiristi saraquituwa: ‘Qhititejj Diosar ajjsartasa jakenacar apnakcani ucasti,\n4. khantati warawarjamäniwa, alajjpachan jan kenayan intejj khantquis uca khanjamäniwa, cawquïri khanatejj koranacsa jallu pasatatjja jiltayqui uqhamäniwa’ sasa.\n5. Ucatpï wawanacajjajj, Diosar suma utt'ayatajja, jupasti nayampejj mä wiñay arust'äwi luraraqui, uca arust'äwisti chekaparu, uqhamaraqui suma lurataraquiwa. Jupaw nayarojj phokhat atipjañ churitu, cunanactejj muncta ucanacsti phokharaquituwa.\n6. Ucampisa take ñankha luririnacajj apanucut ch'aphinacjamäniwa, jan qhitinsa aptata.\n7. Uca ch'aphinacar llamct'añataquisti, mä fierrompi jan ucajj mä lanzampi aptasin, ninaru willintataraquiwa, ucan k'ala naqhantapjjañapataqui.”\n8. Acanacaw Davidan suma soldadonacapajja: Is-boset, hacmonita sat jake, jupasti quimsanitjja juc'ampi suma soldadopuniwa, mä cutisti lanzapampejj quimsakallko pataca jakenac jiwarayaraquïna.\n9. Ucjjarusti Dodo sat jaken Eleazar yokapa, ahohita sataraqui, jupasti quimsanitjja sinti suma soldadopunïnwa. Davidampi chicaraquiw Pasdamim sisqui uca chekancäna, cunapachatejj filisteonacajj uca chekaru nuwasiñataqui tantacht'asipcän ucapacha, israelitanacasti ucapachajj sarjjapjjaraquïnwa.\n10. Ucampisa jupajj pachpanwa sayt'asïna, ucatsti filisteonacarojj jiwarayascaquïnwa, karjtañcama, espadapas ayt'ataraquiw karita kheparjjäna. Uca urusti Tatitojj mä jach'a atipjäwi atipjäna. Ucatsti ejercitojj Eleazararuw arcaraquïna, cuntejj uñisirinacat aparanipcatayna ucanac catuntasiñataqui.\n11. Eleazar jaken khepapatsti Sama sat jakeraquiw saräna, jupasti ararita sat Age jaken yokaparaquïnwa. Cunapachatejj filisteonacajj Lehi sat chekaru nuwasiñataqui tantacht'asipjjän ucapachasti, cawqhantejj lentejanacajj yapuchatäcän ucqhana, ucapachajj israelita soldadonacajj chhuctjjapjjänwa.\n12. Ucampisa Samajj uca pamparuw sayantasïna, ucatsti israelitanacaruw arjjataraquïna, filisteonacaru atipjasa. Uqhamaw Tatitojj uca urojj mä jach'a atipjäwi atipjäna.\n13. Mä cutejja, cosecha horasana, quimsa tunca jach'a jilïrinacatjja, quimsaniw Davidampi jiquisiri sarapjjäna, Adulam sisqui uca putuna. Filisteo ejercitosti Refaim valle sisqui uca chekaruw purintapjjaraquïna.\n14. Davidasti cawqhatejj sayt'asiña utäqui ucancascänwa, uccañcamasti mä kawkha filisteo soldadonacaw Belén marcancapjjaraquïna.\n15. Ucat Davidajj cuntejj chuymapajj muncän ucwa arsüna, aqham sasa: “¡Qhitiquis wajjt'itaspa Belén puncuncquis uca phuch'unquir uma!” sasa.\n16. Uqhamasti uca quimsa wali suma chachanacajj, filisteonacan taypiparu mantasinsti Belén puncunquir uma phuch'utjja umwa apsunipjjäna, Davidan umt'añapataqui. Ucampisa jupajj janiw umt'añ muncänti, jan ucasti Tatitutaqui mä ofrendäcaspas uqhamwa waratatäna,\n17. saraquïnwa: “¡Tatitojj khespiyitpan aca uma umañatjja! ¡Aca uma umañajja aca jakenacan wilapsa umquirista uqhamäspawa, jupanacasti jiwañarus jan ajjsarasaw sarapjjäna aca uma apsurejja jacañapsa apt'asirjama!” sasa. Ucatsti janiw umt'añ muncänti. Uqhamwa uca quimsa jan ajjsarañani chachanacajj lurapjjäna.\n18. Abisai jakesti, cawquïritejj Joab chachan jilapäna, uqhamaraqui Sarvia sisqui uca jaken yokaparaquïna, ucasti quimsa tuncanjjaru jilïriraquïnwa. Mä cutisti quimsa pataca jakenacaruw nuwantaraquïna, lanzapampisti jiwarayaraquïnwa.\n19. Uqhamwa jupajj uca quimsa tuncani taypinjja juc'ampi jach'añchäwi catokaraquïna, takenit sipansa, uqhamatwa jach'a jilïripa tucuraquïna. Ucampisa janiw cawquïri quimsa wali suma soldadonacatejj utjcän ucanacampejj chicachascänti.\n20. Joiada jaken yokapa, Benaía satäqui cawquïritejj Cabseel sisqui uca chekan utjcän ucasti mä suma jakeraquïnwa, janiraquiwa cunsa ajjsarirïcänti, jupajj wali suma jach'a luräwinacwa luraraquïna. Juparaquiw Moab marcanquiri Ariel sat jaken pani yokanacaparojj jiwarayänjja. Mä urusti cunapachatejj wali qhunuscän ucapachasti jupajj mä jach'a p'iyaruw sarakascäna, ucansti mä leonaruw jiwt'ayaraquïna.\n21. Uqhamaraquiw mä jach'a tansa egipcio jakerus jiwayaraquïna, uca egipcio jakesti mä lanza ayt'ataraquïnwa: Benaía jakesti mä lawampiquiraquiw uca jakerojj nuwantäna, lanzapa ayarasinsti uca pachpa lanzapampiw jiwayaraquïna uca egipcio jakerojja.\n22. Uqham Benaía jaken luratapasti, cawquïritejj Joiada jaken yokapäcaraquïna uca luratanacapasti juparojj mä jach'añchäwi jicjjatayaraquïna, uca quimsa tunca jan cunsa ajjsariri jakenac taypinjja.\n23. Uca quimsa tuncanit sipansa juc'ampi jach'añchäwinacwa catokaraquïna, ucampis janiraquiw cawquïri quimsa jan cunsa ajjsariri chachanacampejj chicachascaraquïnti. Ucatwa Davidajj juparojj jupan guardiapan jilïripat uscuraquïna.\n24. Uca quimsa tunca jan cunsa ajjsariri jakenac taypinsti acanacaw jicjjatasipjjaraquïna: Asael sat jake, jupasti Joab chachan jilaparaquïnwa; Elhanán sat jake, jupasti Belenanquiri Dodo sat jaken yokaparaquïnwa;\n25. Sama sat jake, jupasti Harod chekan utjasiriraquïnwa; pachpa marcanquiri Elica sat jakempi;\n26. Paltitanquiri Heles sata; Iques jaken yokapa Ira sat jakempi; jupasti Tecoa chekankiriraquïnwa:\n27. [27-28] Anatot chekanquir Abiezer sat jakempi; Husah sat chekanquiri Sibecai sat jakempi; ahohita Salmón jakempi; Netofa chekanquiri Maharai sat jakempi;\n29. Baana sat jaken yokapa Heled sat jakempi, ucasti Netofa chekanquiriraquiquïnwa; Ribai sat jaken yokapa Itai sat jakempi, jupasti Gabaa chekanquiriraquïnwa, uca orakesti Benjamín tribunwa jicjjatasiraquïnjja;\n30. Benaía jakempi, jupasti Piratón chekanquiriraquïnwa; Hidai sat jakempi, jupasti Gaas sat jisc'a jawira jac'an utjiriraquïnwa;\n31. Abi-albón, arbatita jakempi; Azmavet sata jakempi, jupasti Bahurim sat chekan utjiriraquïnwa;\n32. Eliaba jakempi, jupasti saalbonita sataraquïnwa; Jasén jaken yokanacapampi; Jonatanampi;\n33. Ararita sat Sama jakempi; Sarar jaken yokapa Ahíam sat jakempi, jupasti ararita jakeraquiquïnwa;\n34. Elifelet sata Ahasbai sat jaken yokapampi, cawquïritejj Maaca sat jaken yokapäcaraquïna ucampi; Eliam jakempi cawquïritejj Gilo chekan utjasiri Ahitofel jaken yokapäcaraquïna ucampi.\n35. Carmel chekanquiri Hezrai sat jakempi; arbita sat Paarai jakempi;\n36. Igal sat jakempi cawquïritejj Natán jaken yokapäcaraquïna, jupasti Soba sisqui uca chekan utjiriraquïnwa; Bani sat jakempi, jupasti Gad sisqui uca chekan utjiriraquïnwa;\n37. Selec sat Amón chekan utjiri jakempi; Beerot chekanquiri Naharai jakempi, jupasti Joab chachan yanapiriparaquïnwa, cawquïritejj Sarvia sat jaken yokapäcaraquïna ucana.\n38. Jatir sat chekanquiri Ira sat jakempi; Gareb sat jakempi, jupasti Jatir chekanquiriraquiquïnwa;\n1. Tatitusti wasitatwa israelitanac toke colerasiraquiquïna, ucatsti Davidaruraquiw jupanac toke amtayäna, mä censo aptañapataquiraquiw arsuraquïna, Israel marcata, Judá marcampita.\n2. Uqhamasti reyejj Joab chacharuw ordenäna, jupasti reyin ejercitopan jach'a jilïriparaquïnwa; ucatsti saraquïnwa: —Jichhajj Israel oraken tribunacapjja k'alwa sarnakanïta, Dan sisqui ucqhata Beerseba sisqui ucacama ucatsti take jakenacaru censo aptaraquim, nayan yatiñajjataqui kawkha jakenacas utji uca.\n3. Ucampisa Joab chachajj reyirojj saraquïnwa: —Tatitojja, cawquïritejj jach'a reyin Diosapäqui ucajj yapjjatpan patac ucqhampi, ucatsti jach'a reyejj jacaracpan ucanac uñjañataqui; ucampisa, ¿cunataquirac jach'a reyisti muni mä censo aptañsti? —sasa.\n4. Ucampisa reyin arsutapajj Joab chachataquejj janiw juc'ampi parlañjamäcänti uqhamaraqui ejerciton jilïrinacapataquisa, uqhamasti Joab chachasa, uqhamaraqui ejerciton jilïrinacapasa reyin nayrakatapatjja mistunjjapjjänwa, ucatwa Israel marcan censo aptapjjaraquïna.\n5. Jordán jawira maqhatawayapjjäna, Aroer marcatwa kalltapjjäna, cawquïri marcatejj valle taypina jicjjatascän ucata, Gad uqhamaraqui Jazer sisqui ucsaru sarañanquiwa.\n6. Ucatsti Galaad uqhamaraqui Cades sisqui ucsanacaruw sarapjjaraquïna, hitita jakenacan marcapana. Ucatjja Dan sisqui uca chekaruw puripjjäna, Dan sisqui uca chekatsti cuttanjjapjjaraquïnwa Sidón sisqui uca tokenjama.\n7. Ucatsti Tiro sisqui uca chekan mä jach'a guerran nuwasiñataqui utjcän uca chekarus sarapjjaraquïnwa, uqhamaraqui heveonacana, cananeonacana take marcanacaparu, Judá oraken aynacha tokeru mistuñcama cawqhancquitï Beerseba sat marcajja ucqhacama.\n8. Llätunca phajjsina, pä tunca uru sarakatarusti, take orakpacha sarnakasasti, Jerusalén marcaruw purinjjapjjäna.\n9. Joab chachasti reyiruw catuyjjaraquïna kawkhatejj censon aptatäcäna take ucanaca, ucatsti yatisiraquïnwa, Israel marcanjja quimsakallko patac waranka jakenaca utjatapa, jupanacasti guerraru sarirjamäpjjaraquïnwa, Judá orakensti pheska pataca waranka jakenacaw utjaraquïna.\n10. Ucampisa Davidajj chuymapanjja juchanjamaw amuyasïna uca censo aptayasajja, ucatwa Tatitur saraquïna: —Nayajj mä jach'a jucha lurta aqham censo aptayasajja. Ucatwa Tata, jichhajj achict'assma aca uywataman juchapa perdonañamataqui, mä pisi chuyma jakjamaw cunsa lurtjja —sasa.\n11. Khepärmanthi alwasti, cunapachatejj Davidajj sartasiscäna ucapachasti Tatitojj Gad profetaruw saraquïna, cawquïrirutejj Davidajj jisct'asïna ucaru:\n12. “Davidar uñjiri saram, ucatsti nayan sutejjaru saraquim, nayajj juparu quimsa amtäwinac churä, ucatsti ajllispan, cuntejj jupajj nayan lurañajj munqui uca” sasa.\n13. Gad profetasti Davidar uñjiriw sararaquïna, ucat jisct'araquïna: —¿Cunsa jichhajj munta, aca marcan pakallko mara mach'a utjañapa, jan ucajj quimsa phajjsi uñisirinacaman arcnakatäña, jan ucajj quimsa uru mä jach'a usu aca marcan utjañapcha?. Uqhamasti jichhajj amuyt'asim, qhitanquitu ucaru yatiyjjañajjataqui amuyt'asitamarjama —sasa.\n14. Davidasti Gad profetarojj saraquïnwa: —Janiw cun lurt'irjamäctsa. Jichhajj waliquïspaw Tatitun amparaparu catuyasjjañasajja, qhuyapayasiñapasti wali jach'awa, janiw waquisquiti jakenacan amparanacaparu jalt'añasajja —sasa.\n15. Uqhamasti Tatitojj mä jach'a usu apayanïna take Israel marcaru, ucärmanthi alwat kalltasina, cunürutejj tucusiñapäcäna ucacama, uqhamasti Dan sisqui uca marcata, Beerseba marcacamasti pakallko tunca waranka jakenacaw jiwarapjjaraquitaynajja.\n16. Cunapachatejj angelajj Jerusalén marcaru niya t'unjañampïscän ucapachasti, Tatitojj chuymapan amtaraquïnwa uca jach'a jan wali luratapa, ucatwa angelarojj saraquïna: “¡Ucqhacamaqui, jan juc'ampi lurcjjamti!” sasa. Ucapachasti Tatitun angelapajj cawqhantejj jebuseo Arauna jakejj trigo jawk'cäna ucqhanwa jicjjatasiraquïna.\n17. Cunapachatejj Davidajj uca marcaru ñankha lurir angelaru uñjcän ucapachasti saraquïnwa Tatiturojja: —¡Nayaw jucha lurtjja! ¡Nayaw juchanïtjja! Ucampisa ¿cunsa aca jan juchaninacajj lurapjje? ¡Nayasti achict'asiracsmawa, mutuñamajj nayjjaru, uqhamaraqui familiajj-jjaru puriñapa! —sasa.\n18. Uca pachpa uruw Gad sat chachajj Davidan ucar saräna, ucatsti saraquïna mä altar sayt'ayañapataqui cawqhantejj Arauna jebuseo jakejj trigo jawk'cäna uca chekaru.\n19. Uqhamasti Davidajj cuntejj Gad chachajj Tatitun arsutapat siscatayna uca luririw sararaquïna.\n20. Arauna jakejj jayatacwa uñch'uquiscäna, ucatwa uñjäna reyimpiru, uqhamaraqui sirvirinacapampiru jupa tokeru jutasipquiri.\n21. Ucatjja Arauna jakejj nayrar sartawayasinwa reyin nayräjjapan quillt'asiraquïna, aqham sasa: —¿Cunatsa naya sirvirimaru uñjt'iri jutta, jach'a rey? —sasa. Davidasti saraquïnwa: —Trigo jawk'añ chekawjam alasiñ munta, uca chekar Tatitutaqui mä altar sayt'ayañajjataqui, uqhamat aca jach'a usojj marcat sarjjañapataqui —sasa.\n22. Arauna jakesti saraquïnwa: —Jach'a reyejj catpan aca orake, ucatsti cuntejj munqui uca luraracpan, nact'at ofrendanacsa Tatitur loktaracpan. Acan utjiwa orko vacanacajj sacrificio loktañataqui, uqhamaraqui jawk'añanacasa, yugonacasa waliraquïspawa uca sacrificio ninaru naqhantayañataquejja.\n23. ¡Take acanacsti jach'a reyiruw churjjta! —sasaw Arauna jakejj arsüna. Uqhamarus Arauna jakejj sascaquïnwa: —¡Uqhamatcha jach'a reyejj Diosan chuymapar purt'quiri take cunsa luraspan! —sasa.\n24. Reyisti saraquïnwa: —Janiw luratajjajj Diosatacjamäcaspati. Jan ucasti take aca orakemjja alañajjapuniwa, kawkhäquitejj alapajj uca pagasa, janiraquiw Tatiturojj cunatejj jan alanïqui uca ofrendanac churcaraquiristti —sasa. Uqhamaw Davidajj uca orake aläna, uqhamaraqui uca orko vacanacatsa alapa pagaraquïna pheska tunca sencillo kollkenaca,\n25. ucanwa Tatitutaquejj mä altar sayt'ayaraquïna, nact'at ofrendanaca, sumar mantaña sacrificionacwa loktaraquïna Tatiturojja. Uqhamasti Tatitojj Davidan mayisitanacaparojj ist'araquïnwa, cuntejj jupajj marcataqui maycatayna ucanaca, ucatwa uca jach'a usunacajj marcatjja chhaktawayjjaraquïna, take Israel orakpachata.\n7. Diosay, cunapachatejj jumajj marcaman nayrakatap sarcäyäta, wasar chekanjam sarantcäyät ucapachajja,\n8. orakejj qhathatïnwa, jallojj alajjpachat purintäna, Sinaí kollojj Diosan nayrakatapan qhathatïna; Israelan Diosap nayrakatan ajjsaräna.\n9. Diosay, jumaw jilarquir umanac jalluntaytajja, wañantat orakemaruw ch'amañchtajja.\n10. Marcamajj uca oraken utjantasïna, Diosay, munasiñam laycuw jan cunan jakerojj waquisirinac churtajja.\n5. Qhititejj pobre jaketa sawcasqui ucajja, jupan luririp Tatituruw jan wal lurasqui; qhititejj jake masipan aynacht'atapata larusqui ucajja, mutuyataw uñjasini.\n6. Chuyman awquinacan coronapasti allchhinacapawa; wawanacajj awquip taycapatwa alawt'asi.\n1. Mä cheka pascasinjja Jesusajj nacïwipatpacha mä juyqhu jakeruw uñjäna.\n2. Discipulonacapasti jisct'apjjänwa: —Yatichiri, ¿cunatsa aca jakejj uqham juyqhu naci? ¿Awquinacapan juchap laycuti, jan ucajj jupan juchapa laycucha aqham naciñapataquejja? —sasa.\n3. Jesusasti saraquïnwa: —Janiw jupan juchap laycuti, awquinacapan juchap laycusa, jan ucasti Diosan luräwinacapajj jupa toke uñstañapataquiwa ucajj uqhama.\n4. Urüquïpanjja lurañajjawa qhititejj qhitanquitu ucan lurañanacapa. Arumajj jutasquiwa, ucansti janiw qhitis irnakcaspati.\n5. Acapachanccasinjja nayajj acapachan khanapätwa —sasa.\n6. Uc arsusinsti Jesusajj pamparuw thusnokäna, ucatsti thusonkayampi ñek'echt'araquïna, ñik'empisti juyqhun nayraparuw jawt'äna.\n7. Ucatsti saraquïnwa: —Saram, Siloé estanquer jarekasiri —sasa. (Ucajj qhitanita, sañ muni.) Juyqhusti sarasinjja jarekasïnwa; cutt'anjjän ucqhasti uñj-jjänwa.\n8. Ucatsti uta jac'anacapajj uqhamarac nayratpach juyqhütapa uñt'irinacajj sapjjänwa: —¿Janit acajj kont'asis limosna mayisirïcän ucäqui? —sasa.\n9. Mayninacajj sapjjänwa: “Jïsa, jupäscapuniwa.” Mayninacasti sapjjaraquïnwa: “Janiw jupäquiti, ucampis jupjamaraquiwa” sasa. Ucampis jupa pachpaw arsüna: —Jïsa, nayapunïsctwa —sasa.\n10. Ucatsti jisct'apjjaraquïnwa —¿Cunjämatsa uñj-jjta? —sasa.\n11. Jupasti sänwa: —Uca Jesús sat jakewa ñek'e luri, uca ñek'empisti nayraruw jawt'itu, ucatsti saraquituwa: ‘Saram Siloé estanqueru jarekasiri’ sasa. Nayasti sartwa, jarekasjjasinsti, uñj-jjtwa —sasa.\n12. Ucatsti juparojj jisct'apjjaraquïnwa: —¿Cawquincasquisa uca jakejja? —sasa. Jupasti —Janiw yatcti —sänwa.\n13. Ucatsti fariseonacan ucaruw irpapjjäna juyqhücäns uca jakeru.\n14. Cunürutejj Jesusajj ñek'e lurcatayna ucat juyqhuru kollcaraquitayna ucürojja, samarañ urünwa.\n15. Fariseonacajj wasitatwa jisct'apjjäna uca jakerojja, cunjämatsa kollatäna uca. Jupasti saraquïnwa: —Ñek'empiw nayrat jawt'itu, ucatsti jarekasiractwa, jichhasti uñj-jjtwa —sasa.\n16. Ucatsti mayni fariseonacajj sapjjaraquïnwa: —Ac lurqui uca jakejj janiw Diosanccaspati, jan samarañ uru ajjsart'atap laycu —sasa. Mayninacasti sapjjaraquïnwa: —Mä juchararajj, ¿cunjämsa aca milagronac luraspa? —sasa Uqhamasti jupanac taypinjja jaljtañanacaw utjäna.\n17. Wasitampiw jisct'apjjäna juyqhücäns uca jakerojja: —Jumajj ¿camstasa nayram kollctam uca jaketjja? —sasa. Jupasti saraquïnwa: —Mä profetäpachaw —sistwa, sasa.\n18. Ucampis judionacajj janiw iyawsañ munapcänti, jupan juyqhütapat, jichhasti uñj-jjatapa. Juyqhut kollatäcän ucan awquiparuw jawsayapjjäna.\n19. Ucatsti jisct'apjjaraquïnwa: —¿Acati: ‘Juyqhupuniw naci’ sapcta uca yokamajja? ¿Cunjämatsa jichhajj uñjjjejja? —sasa.\n20. Awquipampi taycapampisti sapjjänwa: —Yatipjjtwa acajj wawajjawa, juyqhupuniw nacisqui.\n21. Ucampis janiw yatipcti cunjämat jichhajj uñjatapsa ucjja, ni qhitin nayrapat kollatapsa yatipcaracti. Juparuy jisct'apjjam, jupajj walja maranacanëjjewa, jupa pachpawa yatiyasipjjätam —sasa.\n22. Acjj awquinacapajj sapjjänwa judionacar ajjsarasina, jupanacan qhititejj “Jesusajj Cristowa” sisqui ucaru sinagogat jaksuña amtapjjatap laycu.\n23. Ucatwa awquinacapajj säna: “Jupar jisct'apjjam, jupajj walja maranacanëjjewa” sasajja.


Aymara, Dramas: Piece 052 – Awti pachanjja Hawai | Waters of Life for Children\nHome -- Aymara -- Perform a PLAY -- 052 (Without a schedule to Hawaii)\n52. Awti pachanjja Hawai\n¿Uñjtat mä cutisa cunjams jutïr sarïr jamach’inacajja corrientenac patjjarusa sayart’iri janïrar cut-jjañataquï? Llaquitäpjjpachati viajañataquï?\nSapa mara pachpa urunaca quicpa uruna niyasa cantir jamach’inaca, golondrinanaca, cigüeñanaca uqhamarac yakha jamach’inacajj alayaruw kalltapjj viajañataqui. ¿Qhitis jispacha jupanacaru horasajjiw malet viajañanac waquichasiñataqui? Diosaw, take cun luriri, uqham waquichawayi. Diosan awisataparujja jupanacajja ist’apjjewa ucatsti janiw jiwarapcaniti. Mä jamach’inaca 10.000 Kilometronaca thoktawayapjje ucatsti cut-t’anipjjaraquiwa jallu pachataqui pachpa taparu. ¿Janit ucajj mä milagröqui?\n¿Uñt-tati chorlito dorado sat jamach’iru? Alaska ucsan jaqui, cawquintejj walpin thayi ucatjj orakejj janiw chullurquiti takpachajja. 26 urunaca chiwchi jamach’ijj jälsjje c’awnata. Arändano achu uqhamarac lonkho lakonaca ucanacaw munat mankanacapajja. Palomat sipansa juc’amp jach’aw jiljje phuyunacapasti paru ch’ojjñawa. Janiw t’ijtañataqui walquiti, ucampis ¡T’uyquï uc uñjasma! Ucajj jupataquejj jacascañataquiwa, awti pachanjja Hawai ucan vacación pasañapa. Ucar puriñataquejja 88 horanacawa t’uyuñapa, jan sayt’asa.\nRadio parliri: “Científiconacataquejja acajj jan amuycañawa. Janirär thoktcasinjja, mä chicatampiw cuerpop yapt’asi. Amuyt’am: ¿jumar uc pasiristamstï?\nTuyusinjja 250.000 cutinacawa chhekap awk’asejja. ¿Lurasmati 250.000 flexionanaca jan sayt’asa? Uca jamach’inacatejj mä velocímetronïspajja 51 km hora ucäspawa. Chorlito doradojja ½ libraniwa ucatstï ½ gramo takpach cuerpopat sapa horajj gasti. Uqhamächi ucajja 800 Km faltquipana kotarojj jalakt’jjañapawa jan ch’amani janïrar purisina. Ucampisa janiw uqhamäquiti, cunalaycutejja tampachawa tuyupjje ch’amaninacaquejja ucanacaw puntancapjje. Cunapachatejj kasjasjjejja, yakhaw maqhatjje. Uqhamanwa ch’amanchasipjje.”\nChorlito doradojja cunjamtejj Diosajj jupanacar lürqui ucaruwa arcapjje. Jan brújulani, jan mapaniw ch’amacan tuyupjje, urpunacansa uqhanarac yakhanac contra. Janïs machak jamach’inacajj cunapachas Hawai ucancapchïnjja, uca jisc’a isljja wali jach’a lamar kota taypïnchijja catjapjjewa. Janiw alek uqhamäquiti, Diosan lurataparuw arcasipqui, ucatwa Diosar k’ochusipqui yuspagart’asina.\n¿Janit ucapachpa lurañasacaspa?\nJacawisataquijja, Diosan uñacht’awinacapajja Bibliancasquiwa. Qhititejj ist’quejja ucar arquiwa, puriñapäqui ucarujj puriwa.\nUstirinaca: Parliri, radio parliri\nPage last modified on October 08, 2018, at 12:14 PM | powered by PmWiki (pmwiki-2.2.140)


Markachirinakax markas suma apnaqatapatw tata Evo Moralesar chhijllawiyapxi\nMarkachirinakax Evo Morales Jilïr Irpiriruw ch'amacht'asipki (Jamuqa: Llika)\nMarkachirinakax 2020 marat 2025 marakam irptañapatakiw tata Evo Moralesar chhijllawiyapxi; jupax qullqichäw jan aynacht’aykiti, markasamp saräwisamp ch’amachi ukatw ukhama sasaw tata Álvaro García Linerax arsuwiyi, jupax markasan Sullka Irpiriparakiwa.\n“Diputadonakax patak kimsa tunkaniwa (130), MAS (Movimiento Al Socialismo) ukax suxta tunk kimsaqallquniwa (68), jilpachax nänakankiwa; ukhamïpanx, MAS ukax janiw markaspachankkakiti, diputadonakapamp senadoranakapampix jilawa. Markachirinakax jan mayjt’añap munapxi, ukw sañ muni” sasaw yatiyirinakar sawiyi.\n100% jaqüwiw jakhthapitäxi, Evo Morales Jilïr Irpiriw 47% jaqüwimp atipt’awiyi, Carlos Mesa, Comunidad Ciudadana (CC) chhijllayasirirux 10,57 jilat atipawiyi, ukatw nayrïr jaqüwin atipawiyi sasaw tata García Linerax sawiyi.\nIrpirinakar k’umirinakax ch’amampiw jichhax sartasisipki, jisk’achasisaw sartasisipki, Carlos Mesaw ukham lurapxam sasin sixa, jupax nayrax qamirinakat arxatasipkäna jupanakampiw mayacht’asiwiyi, Bolivia markachirinakpur ch’axwayañ munaski sasaw Sullka Irpirix sawiyi. Janiw aka phaxsin 20 urupäkipan chhijlläwin atipayasitx iyawsañ munkiti sawiyiwa./RAR


Esclavöñat qhespiyatäña. Bibliajj qellqaskäna uka tiemponakana ukat jichha tiempona\n¿Kuna arutsa liytʼäta? Acholi Afrikáans Albanés Alemán Amárico Armenio Aucano Aymara Azerí Azerí (alfabeto cirílico) Bashkir Batako karo Batako toba Baulé Becol Biak Birmano Búlgaro Camboyano Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chokue Chol Chuvash Cibemba Cingalés Citonga Congo Coreano Criollo haitiano Criollo mauriciano Croata Dangme Danés Digor Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Garífuna Georgiano Griego Guaraní Gun Hausa Hebreo Hiligaynon Hindi Hiri motu Hmong (blanco) Holandés Húngaro Ibanag Ibo Ilocano Indonesio Inglés Islandés Isoko Italiano Japonés Javanés Kabiye Kaonde Kayin sgaw Kazajo Kikamba Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisonge Kurdo Kurdo kurmanyí del Cáucaso Kwangalí Kwanyama Lhukonzo Lifu Lingala Lituano Lomue Luganda Lunda Luo Luvale Macedonio Macua Malayo Malayálam Malgache Maltés Mam Mambue-Lungu Mapudungún Maya Mazateco de Huautla Mongol Moré Ndebele (Zimbabue) Nepalés Nias Niueano Noruego Nyaneka Náhuatl (Guerrero) Náhuatl (Huasteca) Náhuatl (norte de puebla) Oromo Osético Otetela Pangasinán Papiamento (Aruba) Papiamento (Curazao) Persa Pidgin de las islas Salomón Polaco Portugués de Brasil Quechua (Ayacucho) Quechua (Cuzco) Quechua boliviano Quichua de Chimborazo Quichua de Imbabura Rarotongués Rumano Runyankore Ruso Rutoro Samoano Sango Saramacano Sena Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sueco Swajili (Congo) Tagalo Tahitiano Tai Tamil Telugu Tetun Dili Tigriña Tivo Tojolabal Tok pisin Tongano Tseltal Tshiluba Tsonga Tsotsil Tsuana Tumbuka Turco Twi Tártaro Ucraniano Uhobo Umbundú Urdu Vendal Vietnamita Waray-Waray Wayuunaiki Wolaita Xhosa Xitshwa Yao Yoruba Zandé Zulú Árabe Ñanya Ñemba\nAfricat katunisajj América toqer apanisaw esclavonak aljasajj qollqechasipjjerïna.\nPeluqueratwa Europa toqen trabajïta sasaw Blessing * tawaqor sapjjäna. Ukampis ukar purïna ukhajja, tunka uruw wal tʼaqhesiyapjjäna, ‘familiamarus jan walinak lurapjjä’ sasaw ajjsarayapjjarakïna. Uka qhepatsti, qollqe layku chachanakampi ikintasiñapatakiw obligapjjäna.\nNayra Egipto markan katuntat esclavonaka.\nChachanakampi ikintasipkäna uka uta uñjir dueñajja, ‘40.000 euros * ukha qollq pagañamawa’ sasaw Blessing tawaqor säna. Ukatakejj 200 jan ukajj 300 euro qollqwa sapa aruman ganañapäna. Jupajj akham siwa: “Walja kutiw escapañ amtayäta, ukampis familiajaruw jan walinak lurapjjaspa sasaw ajjsarayäta. Janiw kamachirjamäkayätti” sasa. Jichhürunakanjja, jupjamarakiw niya 4 millón jaqenakajj yaqhanakamp ikintasipjjañapataki esclavjam tʼaqhesiyat uñjasipjje.\nNiya pusi waranqa maranak nayrajja, mä qawqha jaqenakaw sullka jilapar esclavöñapatak aljantapjjäna. Jupajj José satänwa ukat Egiptonkiri wali aytata mä familiatakiw trabajïna. Qalltanjja, patronapajj sumakwa Joseyar uñjäna. Qhepatsti, patronapan warmipaw jupamp ikintasiñapatak Joseyar parljjayäna, ukampis Joseyajj janiw ukanak lurañ munkänti, ukatwa uka warmejj ‘violañ munitu’ sasin Joseyar kʼarintäna. Joseyajj carcelan jistʼantata, cadenanakamps ñachʼantata ukham uñjasïna (Génesis 39:1-20; Salmo 105:17, 18).\nJoseyajj nayra tiemponakan tʼaqhesir esclavönwa, Blessing tawaqosti, jichha tiempon tʼaqhesiri esclavarakïnwa. Nayra tiempotpachaw jaqenakajj esclavöñatak aljat uñjasipjjäna, ukajj tráfico de personas sasin uñtʼatawa. Uk lurir jaqenakajja, aleq aljañatakïkaspas ukhamakwa jaqenakar uñjapjje, jupanakatakejj qollqechasiñakiw wali wakiskirejja.\nMÄ JACHʼA NEGOCIO\nGuerranakajj utjkäna ukhaw esclavonak wal katurapjjerïna. Amuyatajja, Canaán markan mä guerrajj utjkäna uka qhepatjja, 90.000 jaqenakwa Tutmosis III (tercero) sat faraonajj preso apasitayna. Jupanakajj minanakana, templonak lurasa ukat canalanak allisaw esclavonakjam wal trabajipjjäna.\nRoma markanjja, ukhamarakiw guerranakan esclavonak katurapjjerïna. Awisajja, jukʼamp esclavonak munasaw guerranak utjayapjjäna. Nayrïr patak maranakanjja, Roma markankirinakat niya chikataniw esclavonakäpjjäna. Egipcionakasa romanonakasa wal esclavonakar tʼaqhesiyapjjäna. Amuytʼañataki, Roma markan utjkäna uka minanakanjja, esclavonakajj 30 maranakakiw jakapjjäna.\nKhä 1500 maranakata 1800 maranakkamajja, África cheqat katunisajj América toqer apanisaw esclavonak aljasajj wal qollqechasipjjerïna. Uka toqet yatjjatasiwayki ukarjamajja, niya 25 jan ukajj 30 millón chachanaka, warminaka ukat wawanakaw katuntata ukat aljat uñjasipjjäna (UNESCO). Waljanirakiw Atlántico sat jachʼa lamar qota paskatasin jiwawayapjje. Ukat qhespiri Olaudah Equiano sat chachajj akham siwa: “Warminakajj wal wararipjjäna, niya jiwañampïpkäna ukanakas wal ayqopjjarakïna. Ukanak istʼañajj wali llakkañänwa” sasa.\nEsclavöñajj janiw nayra maranakanak utjkänti. Jichhürunakanjja, niya 21 millón jaqenakaw esclavonakjam trabajisajj jukʼa qollqek katoqapjje, yaqhepajj janiw kunsa katoqapkiti sasaw Oficina Internacional del Trabajo sat organizacionajj yatiyawayi. Ukham trabajirinakajj minanakana, isinak lurañ fabricanakana, ladrillo fabricanakana, chachanakamp ikintasipki uka utanakana jan ukajj aleq utanakanwa trabajipjje. Ukajj janis leyirjamäkchejja, urut urutjamaw jiljjattaskaki.\nWalja jaqenakaw jichhürunakan esclavonakjam tʼaqhesiyat trabajipjje.\nLIBRE JAKASIÑWA THAQAPJJÄNA\nWali tʼaqhesiyata uñjasipjjatap laykojja, esclavonakajj libre jakasiñatakiw wal chʼamachasipjjäna. 73 (a.C.) maranjja, Espartaco sat nuwasir chachajj niya 100.000 esclavonakaruw Roma contra saytʼasipjjañapatak pʼeqtʼäna, ukampis janiw atipjapkänti. Niya 1800 maranakanjja, La Española sat islankir esclavonakajj ukhamarakiw patronanakap contra saytʼasipjjäna. Caña yapunakan wali tʼaqhesiyata trabajipjjatap laykojja, patronanakap contraw mä guerran nuwasipjjäna, 13 maranakaw ukham chʼajjwapjjäna. Ukhamatwa Haití islajj 1804 maran libre markjam uttʼayasjjäna.\nEgiptot israelitanakajj qhespipkäna ukajj jan armkañawa. Ukhajja, niya kimsa millón jaqenakaw esclavöñat qhespipjjäna. “Egipcio jaqenakasti israelitanakarojj wali tʼaqhesiyañampiw serviyasipjjäna” sasaw Bibliajj qhanañchi, ukhamajj israelitanakan qhespitäpjjañapajj wakisipunïnwa (Éxodo 1:11-14). Ukat israelitanakan jan jukʼamp mirtapjjañapatakejja, ‘yoqall wawanakajj jiwayatäpjjañapawa’ sasaw mä faraonajj arsurakïna (Éxodo 1:8-22).\nIsraelitanakan qhespipjjatapajj wali muspharkañawa, Diosaw jupanakarojj qhespiyäna. Jupajj Moisesar akham sänwa: ‘Nayajj sum yatta jupanakan tʼaqhesitanakapjja. Ukatwa jupanakar qhespiyä’ sasa (Éxodo 3:7, 8). Jichhürunakkamaw judionakajj Pascua fiestjja sapa mara amtapjje, qhespipkäna uka uru amtañataki (Éxodo 12:14).\nESCLAVÖÑAJJ JANIW UTJ-JJANITI\n“Tatit Diosasasti janiw aleqaki uñjkaniti jan cheqapar luratjja” ukat Jupajj ‘pachpakïskiwa’ sasaw Bibliajj qhanañchi (2 Crónicas 19:7; Malaquías 3:6). Diosajj ‘carcelankirinakar qhespita sarnaqañat yatiyiri ukat tʼaqhesiyatanakar qhespiñatakiw’ Jesusar khitaniwayi (Lucas 4:18). ¿Cheqpach esclavonakatti Diosajj parlaskpachäna? Janjamakiw ukhamäkiti. Jesusajj juchampita jiwañampita jaqenakar qhespiyañatakiw aka oraqer jutawayi. Jupa pachpaw akham säna: ‘Cheqa yatichäwinakasti qhespiyat sarnaqasiñ churapjjätam’ sasa (Juan 8:32). Jichhürunakanjja, kuntï Jesusajj yatichkäna ukajj walja jaqenakaruw qhespiyaski (“ Esclavöyätwa, jichhajj librëjjtwa” sat recuadro uñjjattʼäta).\nDiosaw José waynarusa Blessing tawaqorus esclavöñat qhespiyäna. Kunjamsa Joseyar yanaptʼäna ukjja, Génesis 39–41 capitulonakanwa liytʼasma. Kunjamsa Blessing tawaqorojj yanaptʼäna ukajj wali muspharkañarakiwa.\nEuropa toqenkir mä markat alisnukut uñjasïna ukhajja, Blessing tawaqojj Españaruw sarjjäna. Ukanjja, Jehová Diosan Testigonakapampiw Bibliat yateqañ qalltäna. Jupajj janiw nayrjam jakañ munjjänti. Ukatwa yaqha trabajo jikjjatañatak chʼamachasïna, ukat qollqe pagañap maykäna uka warmiruw manup rebajañapatak mayïna. Mä urojj uka warmiw disculptʼasiñataki, ukat “janiw manum phoqañamajj wakisjjeti” sasin sañatakiw telefonot jawsanïna. ¿Kunats ukham sispachäna? Jupajj ukhamarakiw Testigonakamp Bibliat yateqañ qalltatayna. “Cheqa yatichäwejj kunaymanitwa qhespiyistaspa” sasaw Blessing kullakajj qhanañchi.\nDiosajj kunjamsa markapajj wal tʼaqhesïna uk uñjasajj wal llakisïna, jichhürunakansa ukhamarakiw jaqenakar tʼaqhesir uñjasajj wal llakispacha. Cheqansa, taqe kunatï tʼaqhesiykistu ukanak chhaqtañapatakejj jaqenakaw jan wali luratanakap qʼal jaytjjapjjañapa. Pachpa Diosaw ukhamäñapatakejj yanaptʼani. Bibliajj akham siwa: ‘Mä machaq oraqe, mä machaq alajjpachampiw utjani. Ukansti taqe kunasa cheqapapunïniwa’ sasa (2 Pedro 3:13).\n^ tʼaqa 2 Yaqha sutimp uchatawa.\n^ tʼaqa 3 Uka maranakanjja, euro qollqejj niya dolar qollqjam valoranïnwa.\nEsclavöyätwa, jichhajj librëjjtwa\nAlonsojj qʼajjo waynatpachaw cocaína heroína droganakar yatintäna. Jupajj siwa: “Droganak jikjjatañatakejj lunthatasirïtwa. Tiempompejj droganak kunwa alj-jjayäta. Centros de desintoxicación utanakarojj pusiruw mantawayta, ukampis inamayakïnwa. Qhepatjja, polician katuntatäsajj pusi maraw carcelankayäta”.\n30 maranaka droganakan esclavopjam jakasajja, Alonsojj Testigonakampiw Bibliat yateqañ qalltäna. Biblian yatichäwinakapajj chuymaparuw purtʼäna, ukaw jan nayrjam jakañatak yanaptʼäna. Alonsojj akham saskakiwa: “Droganakar walja maranak yatintatäsajj ukanak jaytañajj wali chʼamänwa, ukampis Diosaw yanaptʼawayitu” (Salmo 55:22).\n“Droganak jaytatajatjja esposajajj wali kusisitawa. Drogjasiñajj jan waliruw apaskitäna, Jehová Diosaw ukat qhespiyitu, ukatwa Jupar wal yuspärtjja. Jupatï jan yanaptʼkitasapänjja, droganakan esclavopjam tukusajj jiwataw uñjasiriskayäta”.\n“Jupasti cheqapa Diosawa”\n¿Kunjamsa Diosajj cheqapar uñjirïtap uñachtʼayi?\nApnaqerinakajj yaqhepanakar tʼaqhesiyki uk ¿kunatsa Diosajj ukhamak uñchʼukpacha?


Deuteronomio 16 - Holy Bible [Aymara Bible 1997] - (Deu 16)\n“Cunapachatejj Abib sat phajjsejj purinini ucqhajj, jumanacajj Pascua fiesta lurapjjäta Tatitu Diosamar jach'añchasa; Tatitu Diosamajj uca phajjsinwa mä aruma Egipto marcat irpsuntam uca laycu.\n“Uca Pascua fiestanjja Tatitu Diosamarojj loktapjjätawa vacanaca, ovejanaca, cawqha chekarutejj jupajj utjäwipa ajllisini uca chekana.\n“Cawquïri uywtejj loktapcäta ucjja jan levaduran t'ant'ampwa mank'apjjäta, cawquïritejj t'akhesiñ t'ant'äqui uca, Egipto marcat wali janc'aqui mistunipjjatam laycu. Uqhamwa jumanacajj jaccasina Egipto marcat mistunipjjatam amtasipjjäta.\nUca pakallko urunacanjja janiw jumanacan orakenacamanjja levadurajj utjañapäquiti; cawquïri aychtejj sacrificion nayrïri uru jayp'unjja loktapcäta uca aychjja janiw khepärmanthi alwatac jilt'ayasipjjätati.\nJaniraquiw jumanacajj cawqha chekansa Pascua fiesta lurapjjätati cawquïri oraktï Tatitu Diosamajj churapctam uca marcanacanjja,\njan ucasti cawquïri chektejj Diosajj ajllisqui jupar yupaychañataqui uca chekanac loktapjjäta, jayp'unacaraquiw loktapjjäta, cunapachatejj intejj jalantcani ucapacha, jumanacasti uca horasaw Egipto marcatjja mistunipjjäyäta.\nCawquïri aychtejj loktapcäta ucsti suma khatiyapjjaraquïta, ucatsti cawqha chektejj Tatitu Diosamajj ajllisqui ucanwa mank'apjjaraquïta, khepärmanthi willjtasti utanacamaruw cuttawayjjapjjaraquïta.\nSojjta uruw jan levaduran t'ant'a mank'apjjäta, pakallko urüqui ucansti mä jach'a tantachasïwi lurapjjaraquïta, Tatitu Diosamaru jach'añchañataqui, uca urusti janiw jumanacajj cuna casta irnakañamansa lurapjjätati.\n“Trigo apthapiñ kallta urut pakallko semana pasjjepansti,\njumanacajj fiestachapjjätawa uca semananacajja Tatitu Diosamaru jach'añchañataqui, ucatsti chuymanacamatjamwa ofrendanaca loktapjjäta, kawkhtejj Tatitu Diosamajj bendicipctam uqhamarjama.\nUcatsti uca fiestanacjja lurapjjätawa cawqha chekarutejj Tatitu Diosamajj utjäwipatac ajllisqui uca chekana, take wawanacamampi, uywatanacamampi, levitanacampi, yakha marcat jutir jakenacampi, wajchanacampi, viudanacampi, qhitinacatï jumanac taypin jacapqui ucanacampi.\nAmtasipjjaraquim jumanacas Egipto marcanjja esclavöpjjaraquïyätawa, ucatsti take aca leyinacapjja phokhapjjamaya.\n“Cunapachatejj trigo apthapiña tucuyjjapjjäta, uqhamaraqui uvanac ch'irwsuñsa tucuyjjapjjaraquïta ucqhajj pakallko uruw Enramada fiesta fiestachapjjäta.\nTake wawanacamampi, uywatanacamampi, levitanacampi, yakha marcat jutir jakenacampi, wajchanacampi, viudanacampi uqhamaw uca fiestanjja cusisipjjäta.\nPakallko uruw aca fiestampejj Diosaru jach'añchapjjäta, cawqha chektejj jupajj ajlliscani uca chekana, ucatsti Tatitu Diosamajj take cosechanacamaruw bendicipjjätam uqhamaraqui take irnakañamarusa ucatsti jumanacajj cusisitapuniw sarnakapjjäta.\n“Take chachaw Tatitu Diosamarojj maran quimsa cuti uñstani, cawqha chektejj jupajj ajllisqui uca chekana, aca fiestanacanwa uñstapjjani: Jan Levaduran T'ant'a Mank'añ fiestana, Semananaca sat fiestana, uqhamaraqui Enramada fiestansa. Janiraquiw cawquïri jakes Diosarojj jan cunani uñstcaniti,\njan ucasti sapakat mayniw ofrendapa apani, cunjämatejj take yänacampi Tatitu Diosamajj bendicipjjtam uqhama.\n“Utt'ayasipjjam juezanaca, jilïri jakenaca, take cawquïri marcanactejj Tatitu Diosamajj sapa tribunacaru churapcätam ucanacataqui, jupanacan suma cheka cancañampi uñjapjjañapataqui.\nCheka cancañsti jan jumanacajj maysaru uñtayapjjamti, janiraqui jumanacajj maynit arjjatasisa, maynirusti uñisisaraqui jakenacarojj uñjapjjamti ni kollksa chilltayasipjjamti, kollke chilltayasiñajj jach'a amuyt'an jakenacarojj juyqhu tucuyi, ucatsti cheka cancañampi parlir jakenacan arunacapsa maysaruw uñtayi.\nCheka cancañaruquiw jumanacajj arcapjjañama, uqhamata cawquïri oraktejj Tatitu Diosamajj churapcätam ucan utjantasisina jacapjjañamataqui.\n“Jan cuna kokanacsa ayrupjjamti yakha diosanacar jach'añchañataqui ni Diosaman altarap jac'arus ayrupjjamti.\nJaniraqui jumanacajj cuna kalanacsa perksusipjjamti, ucanacaru yupaychañataqui take ucanac Tatitu Diosaman uñisitap laycu.


Levítico 24 QA97 - Tatitusti Moisesaruw parläna; aqham - Bible Search\nLamparanac naqhayañ aceite\n2“Israelitanacarojj aqham saraquim: Jupanacajj olivo achut apsuta aceite apanipjjpan, ucasti lamparanacajj jan jiwt'ayasa naqhayañataquiraquïniwa. 3Aaronaraquiw uca lamparanac asquichañatjja uñjani, uqhamarac uca lamparanaca Tatitun nayrakatapana jan jiwt'ayasa naqhayañatsa, arum pakariraquiw uca lamparanacajj akapjjani, Tatitumpi Jiquisiñ Carpa mankhana, cawquïri velotejj cuna arust'äwi arcatejj utjqui uca jac'ancqui ucat ankäjjanwa akaraquini. Aca leyisti wiñayataquiwa, awquinacata wawanacapcama. 4Uca lamparanacasti cawquïri korit lurata candelabronacatejj utjqui ucancaniwa, Tatitun nayrakatapana.\nTatitur uñstayañ t'ant'a\n5“Mä suma jac'u aptam, ucatsti tunca payani wali suma tortanacäqui ucanaca lurt'araquim, pusi kilo chicatani ucqhatjamaraquïñapawa sapa t'ant'ajja, 6ucatsti cawquïri korit lurata mesatejj Tatitun nayrakatapancqui ucqharu uscuraquim, ucasti pä sekëñapawa, sapa sekensti sojjta t'ant'anacaw utjañaparaqui. 7Sapa sekensti incienso puro uscuraquim, uca inciensosti uca t'ant'a loktäwitjja mä suma amtasiñataqui naqhata ofrenda loktatäcaspasa uqhamataquïniwa, ucasti Tatitutaqui sataraquïniwa. 8Uca luräwisti sapa samarañ urunwa jan armt'asa lurasiraquini, israelitanacan mä wiñaya arust'äwipäcaspasa uqhama. 9Uca loktäwisti Aaronataquipunïniwa, uqhamarac Aaronan wawanacapa sacerdotenacataquiraquïniwa, jupanacasti uca t'ant'jja mä kollan chekanwa mank'apjjaraquini, uca ofrendajj sinti kollana ofrendätap laycu, cunatejj Tatitutaqui naqhayatäcaraqui uca laycu.”\nCawquïrinacatejj Diosaru ñankhachcani ucanacan mutuyäwipa\n10-11Israelita jakenac taypinsti mayni jakew utjaraquïna, ucasti tayca toketjja israelita taycanïnwa, awqui toketsti Egipto marcat jutiri awquiniraquïnwa. Taycapajj Selomit satänwa, Dibri sisqui ucan phuchaparaqui, Dan tribut jutiriraqui. Uca jakempi, mayni israelitampisti, mä urojj campamentonwa nuwasipjjäna, ucatsti cawquïri jaketejj israelita taycanïcän ucasti Diosan sutiparuwa ñankhachäna, uqhamarusa Diosan sutipjja maldiciraquïnwa. Ucatwa uca jakerojj Moisesan nayrakataparu irpapjjäna, 12ucanwa uca jakerojj uñjasipcaraquïna cuntejj Tatitojj Moisesaru uca jake toketjja siscani uca yatiñcama. 13Uqhamasti Tatitojj Moisesaruw parläna; aqham saraquïnwa:\n14“Cawquïri jaketejj nayaru ñankhachquitu ucarusti campamentot ankäjjaru irpsupjjam, cawquïri jakenacatejj nayaru uqham ñankhachatapa ist'apcäna uca jakenacasti amparanacapa uca ñankhachir jaken p'ekepjjaru lokjjatapjjpan, ucatsti take jakenacajja uca jakerojj kalampi c'upjasa jiwayapjjaracpan. 15-16Israelitanacarusti saraquim: Cawquïri jaketejj Tatituru ñankhachcani, uqhamarac maldiscaraquini ucarusti juchapa uñt'asiyapjjäta, ucatsti take jakenacaw kalampi c'upjasina uca jakerojj jiwayjjapjjani. Uca jakejj yakha marcat jutiri jakëscpasa jan ucajj pachpa israelita jakëscpasa. Tatitun sutiptejja ñankhachchi ucapachasti uca jakejj jiwayatäniwa.\n17“Qhititejj jake masiparu jiwayani ucasti jiwayataraquïniwa.\n18“Qhititejj jaken uywapa jiwayani ucasti uqhamat uqhama yakha uywa cutt'ayañaparaquiwa.\n19“Qhititejj mayni jake masiparu mä ñankha lurani ucasti, cuna ñankhtejj lurqui uca quipca ñankharaqui catokaraquini. 20P'aquitatjja p'aquitaraquïniwa; uñcatatajj, uñcatataraquïniwa; achjatajj, achjataraquïniwa; cuna casta ñankhtejj lurcäna uca pachpa ñankha catokaraquini.\n21“Cawquïritejj mä uywa jiwaycani ucasti uqhamat uqhama yakha uywa cutt'ayaraquini. Qhititejj jakeru jiwaycani ucasti jiwayataraquïniwa.\n22“Aca leyisti cawquïri jakenacatejj yakha marcat jutasin jumanac taypin jacqui ucanacataquiwa, uqhamarac pachpa jumanaca israelitanacataquisa. Nayätwa jumanacan Tatitu Diosamajja.”\n23Moisesasti israelitanacampiw parläna, uqhamasti jupanacajj cawquïri jaketejj uqham Tatituru ñankhachcatayna uca jakerojj campamentot ankäjjaruwa irpsuwayapjjäna, ucanwa kalampi c'upjasin jiwayapjjäna. Cunjämtejj Tatitojj Moisesarojj siscatayna uqhamarjamaw israelitanacajj phokhapjjäna.


Voces de Dignidad – Colombia markan jan walt’äwipan jan jiwir warminaka · Global Voices Aymarata\nJaqukipäw uñt'ayata/apkatata 3 Chinuqa phaxsi 2013 8:25 GMT\nAka blog ullart'apxañäni Malagasy, Magyar, Español, русский, Italiano, Dansk, বাংলা, Français, 繁體中文, 简体中文, English\nVoces de Dignidadax “Centro para la justicia de Transición” Centro para la Justicia de Transición (ICTJ), ukan mä multimedia nayrar apawiwa. Uka nayrar apawix Yoladis Zúñigampit Petronila Mendozampit sarnaqawinakapat yatiyi. Uka pä warminakax Colombia markan jakasipxirïnawa. Kunawsatix paramilitaranakax uka warminakan chachanakapar jiwayipxi, ukjaxa, uka markat sarxapxatayna.\nAmtaxa, 2012 maran lapak phaxsi tukuyxi, ukjaw nayrar apawix yatiyasi. Ukampirusa, kimsa jamuqamp mä 22n k’atanakat videompi, kunax qhanunan uñjasiki, ukanakamp yanapt’asi.\nMarta Martínez, irptiri, mä post achikatjam [en] Witness [en] ukan qillqatayna. Jupax uka qillqawimp generot sumándose a la campaña de ñanqhachaw uñisiñatak 16n uru tamachawirunx [en], akham qhananchi:\nVoces de Dignidad ukax en español arun utji, uñstuskiwa. Qhipansti, árabenkaniwa.


España: minera ukar arxatañatak yanapt’a: “¡Uñt’aychistuwa!” · Global Voices Aymarata\nJaqukipäw uñt'ayata/apkatata 14 Sata qallta phaxsi 2012 10:07 GMT\nAka blog ullart'apxañäni Català, English, Français, বাংলা, Swahili, Malagasy, Български, polski, македонски, Deutsch, Español\nWaranq jaqinakax españa minirunakaruw yanapt’añatak thakir mistupxatayana. Kunawsatix minirunakax pusi patak kilometronak España nortet Madrid markar puripxi ukjaxa, yanapt’ir jaqinakax uka minirunakamp juntthapxisipxaniwa. Unjtasiwix pä tunkan pacha, ch’asküru, tunka uru julio phaxsin La Moncloan apasi. Uka unjtasiwix Inti punkun pä pach willjtan Carbon minirunanakax Mariano Rojoyan p’iqinchawipat ukhamarak subsidionakan walt’awinakap iraqtapat phiskasipxi.\nUka katuqawirux “Marcha Negra” sutichapxi. Ukanx jaqinakax walpin yanapt’asipxi. Uka arxatasir jaqinakax minirunanakar t’axllirapxi, wali sum katuqapxi ukhamarak himnop jayllipxirakiwa. Minirunakax sorpresanakap uñjtawipxi, kunatix unjtawir jach’aptayapxatayna. Ukat #nocheminera. redex wal uñjatawa.\nMä videon awtjat mineronakar yanapit uñachi (Juan Luis Sánchezata):


K'umar Jakañ Uñjir Utankirinakax denguemp usuntatanakar uñjañatakiw kimsa departamenton yaticht'asipki\nDengue usuninakarux kunjamas uñjaña ukxatw yaticht'asipki / Jamuqa: Nanduti\nK’umar Jakañ Uñjir Utankirinakax dengue usu katjañxat, uka usump usuntatanakar uñjañxat qullañ utanakan irnaqirinakar yaticht’awiyapxi. Denguemp usuntirinakax jilxattawiyiwa, ukatw jan markachirinakan jiwapxañapatak ukham yaticht’asipki, ukhamw mama Carla Romerox yatiyawiyi, jupaw yaticht’añ irptaskaraki.\n“Anata phaxsit 20, 21 urunak saraqkipanx, sapa Departamenton K’umar Jakañ Uñjir Utankirinakampiw yanapt’asipxtha. Rurrenabaque, San Borja municipionakanw yaticht’awiyapxtha, Beni departamentona. 22 uru saraqkipanx, San Buenaventura qullañ utana, Chukiyawu departamentona, ukhamarakiw Qucha Pamparux Viedma qullañ utan yaticht’awiyata” sasaw mä qillqat uñt’ayawiyapxi.\nRurrenabaque municipionx 74 irnaqiriw yatiqt’awiyapxi; jupanak taypinx usut uñjirinakamp qulla apnaqirinakampiw utjawiyi, 28 qullañ utatw kimsa municipiot puripxi, Red Ballivian sutin chiqata, Rurrenabaque, Santa Rosa, Reyes uka markanakaw ukankapxi sasaw mama Romerox arsuwiyi.\nSan Borjanx, 109 irnaqiriw puripxi, 15 qullañ utax utjki ukanakata, Quiquibey, Palmar, Yucumo chiqanakan utjki uka qullañ utanakata sasaw sawiyi.\n“San Buenaventuranx 29 irnaqiriw puripxi, municipio qullañ utata, qullirinakamp usut uñjirinakamp qulla apnaqirinakampiw puripxi” sasaw sawiyi.\nQucha Pampanx, Viedma qullañ utanw yaticht’añatak pä tamamp tantachasiwiyapxtha, mä tamampix alwata yaqha tamampix jayp’u, 168 irnaqiriw puripxi, jupanak taypinx qullirinakamp usut uñjirinakamp qulla apnaqirinakampiw Qucha Pampampit yaqha municipionakampit puripxi.\nK’umar Jakañ Uñjir Utankirinakamp Dengue Qullañ Wakichäwinkirinakampiw ukham yaticht’asipktha sasaw qhananacht’awiyi./RAR


Hechos 12 - Holy Bible [Aymara Bible 1997] - (Hec 12)\nUca urunacansti rey Herodesajj Tatitun yakhep arquirinacaparuw t'akhesiyañ kalltäna.\nJupasti Juanan jilap Jacoborojj espadampiw jiwayayäna.\nJudionacatac uqham walïtap uñjasinsti, Herodesajj Pedrorojj catuntayaraquïnwa. Uca urunacasti jan levaduran t'ant'a mank'añ fiesta urunacänwa.\nUqhamaw Pedrojj carcelan soldadonacampi wali uñjatäscäna. Ucampis Tatitur arquirinacajj Diosat oracionan jan inact'asaw jupatac mayipjjäna.\nHerodesajj: “Kharüruw marca nayrakatar irpsü” siscän uca arumajja, Pedrojj pani soldadonac taypinwa iquiscäna, cadenanacamp chinuntata. Maynïr soldadonacasti cárcel puncunaracwa uñjasipcäna.\nUca arumasti acatjamat Tatitun angelapajj Pedror carcelan uñstäna. Mä jach'a khanaraquiw ucanjj khantäna. Angelasti maysäjjat jupar llamct'asinwa iquit sartayäna, ucat saraquïna: “Mäqui sartam” sasa. Ucspachaw Pedron amparanacapatjja chinuntat cadenanacajj jarartawayäna.\nAngelasti sänwa: “Janc'aqui cinturonam chinuntasim. Wisqhumsti wisct'asiraquim” sasa. Pedrosti uca arunacarjamaw luri. Angelasti sascaquïnwa: “Isthapisim. Ucatsti arquita” sasa.\nUcapachaw Pedrojj angelan khepap arcsuwayi, ucampis jupajj janiw chekätap amuyascänti, jan ucasti samcäcaspas uqhamac amuyäna.\nNayrïr guardia uqhamarac payïri guardia pasasinsti, calle puncuruw puripjje. Puncusti jupapachaquiw jist'arti ucatwa jupanacajj mistjjapjjaraqui. Ucat mä calle pasatatjja angelajj sapacwa Pedrorojj jaytawayjjäna.\nUcapachaw Pedrojj amuyt'asi, ucatsti sänwa: “¡Chekapunis Tatitojj angelap qhitanitütojjä, Herodesan amparapat khespiyañataqui, uqhamarac judionacan amparapatsa!” sasa.\nUqham lup'isaw Pedrojj Marian utapar saräna. Uca Mariasti Juan Marcosan taycapänwa. Uca utanwa waljani jakenacajj Tatiturojj oración lurasipcäna.\nPedrojj ucar purisinsti, calle puncutwa lekt'äna. Uc ist'asinjja Rode sutin tawakow mistunïna, qhitïpachas uc uñjiri.\nPedron arup ist'asinsti, janiw jist'arcänti, jan ucasti cusisiñat mayninacar yatiyiriw jalantawayi: —¡Pedrötaynawa! —sasa.\nJupanacasti tawakorojj sapjjänwa: —Lokhëtawa —sasa. Tawakosti sascaquïnwa: — Chekäscapuniwa —sasa. Uqham siscatpachas jupanacajj sasipcaquïnwa: —Janiw jupäcaspati, ajayupäpachawa —sasa.\nUcchañcamajj Pedrojj puncutjja lek'esincaquïnwa. Cunapachatejj punc jist'arapjjäna ucqhajja, Pedror uñjasinjja, sustjasipjjänwa.\nUcampis jupajj amparap aytasaw amuct'ayäna. Ucatsti jupanacarojj yatiyänwa cunjämtejj Tatitojj jupar carcelat irpsuncatayna uca. Saraquïnwa: —Acanacjja Jacobor yatiyanipjjam maynïr jilatanacampiru —sasa. Uc sawayasinjja jupajj mistuwayjjänwa, yakha tokeruw sarawayjjaraquïna.\nKhanjtanjjëpansti Pedror jan jicjjatasinjja, soldadonacajj wal ch'ajjwarapjjäna: ‘¿Cunarac jupampist paspachasti?’ sasa.\nUcapachasti Herodesajj thaktayänwa. Jan jicjjatjjëpansti, jupajj soldadonacaruw jisct'äna, ucatsti uca soldadonacan jiwarayatäñapataquiw arsuraquïna. Uca khepatsti Herodesajj Judeat mistusinjja Cesarea marcar jacasiriw sarjjäna.\nRey Herodesasti wali coleratänwa Tironquirinacataqui, uqhamaraqui Sidonanquirinacataquisa, ucampis jupanacajj mä amtañaniquiw reyin uc jutapjjäna. Jupanacasti Herodesan orakenacapan achquis ucanacampiw jacapjjäna. Janïra Herodesampi jiquiscasajja Blasto chachar sumachasinwa jupa tok sumancañ mayipjjäna. Blastosti rey Herodesan utapanjja mä jilïrïnwa.\nHerodesasti yakha urutaquiw jupanacarojj jawsayi. Uca urusti rey isimp isintatawa jupajj jach'a konuñapar kont'asi. Ucat jupanacarojj wali sum parlt'i.\nUcapachasti jakenacajj jach'atwa art'apjjäna: ¡“Aca arojj janiw jaken arupäquiti, jan ucasti mä diosan arupaw”! sasa.\nUcspachaw Tatitun angelapajj Herodesar usuntayäna, Diosan sutip jan jach'achatap laycu. Ucatsti jisc'a lak'onacan mank'antataw Herodesajj jiwjjäna.\nTatitun arupasti juc'ampiw jiltäna. Take chekanaracwa yatiyasiscäna.\nBernabeampi Saulompejj lurañanacap phokhasinjja Jerusalenatjja cuttjjapjjänwa. Marcos sat Juanarusti irpapjjaraquïnwa.


Marcos 14 - Holy Bible [Aymara Bible 1997] - (Mar 14)\nIsraelitanacan Pascua fiestapataquejj pä uruquejjänwa. Uca Pascua urunacansti jan levaduran t'ant'wa mank'apjjerïna. Jilïr sacerdotenacampi, ley yatichirinacampisti, cunjäm toketsa Jesusar catuntañ munapjjäna jupar jiwayañataqui.\nUcampis jupanacajj sapjjänwa: “Jan fiesta urunacajj catuntcañäniti, jakenacaw ch'ajjwtapjjaspa” sasa.\nJesusasti Betanian jicjjatasïna, leproso sat Simonan utapana. Mesan kont'atäsquipansti, mä warmiw purini, wali jila alan suma nardo aceite apt'asita. Botella jist'arañataquejja, jupajj p'acjänwa, ucatsti Jesusan p'ekeparuw uca k'apquir kollampejj warjjatäna.\nYakhepanacasti uc uñjasajj colerasipjjänwa. Jupanaccamaraquiw sasipjjäna: —¿Cunataquirac uca suma k'apquir aceitsti inamayatac wartisti?\nUcajj quimsa patac denariot juc'amp jila kollkeruw aljasisapäna, pobrenacar yanapt'añataqui —sasa. Uca warmitaquisti wal arusipjjäna.\nUcampis Jesusajj jupanacarojj sänwa: —Jan colerasipjjamti. ¿Cunats jumanacajj jupar tokesipcta? Uqham lurasajj nayaruw asc lurasquitu.\nAca warmejj kawkhtejj lurirjamäqui ucwa luri, janchejjajj imascani ucürutaquiw aceitemp warjjatasajj nayrt'asqui.\nKhanacwa sapjjsma, cawqhantejj aca khespiyasiñ arunacajj acapachan parlasinejja, aca warmin luratapatjja parlapjjaraquiniwa, jupat amtasiñataqui.\nTunca payani discipulonac taypina mayniw utjäna, Judas Iscariote sutini. Jupasti jilïr sacerdotenacan ucaruw saräna, Jesusar catuntayañatac parljiri.\nJupanacasti uc ist'asinjja, cusisipjjänwa; kollke churañataquiraquiw arsupjjäna. Ucatsti Judasajj cunayman toket Jesusar catuntayañwa thakäna.\nJan levaduran t'ant'a mank'aña fiesta kallta uruw purinïna. Ucürusti, israelitanacan Pascuapataquiw mä orko oveja loktapjjerïna. Discipulonacapasti Jesusaruw jisct'apjjäna: —¿Cawqharus waquichiri sarapjjä, Pascua jayp'u mankt'asiñataquejja? —sasa.\nUcatsti Jesusajj pani discipulonacaparuw qhitäna: —Marcar sarapjjam, ucansti mä chacharuw uma waculla apt'at jicjjatapjjäta. Ucatsti juparuw arcapjjäta.\nCawqharutejj jupajj mantcani uca utanir sapjjam: ‘Yatichirejj siwa: ¿Cawquïris discipulonacajjamp Pascua mank'apcä uca utajja?’ sasa.\nUcat jumanacarojj uñacht'ayapjjätamwa mä jach'a uta altos patan waquicht'ata. Ucan waquiyapjjäta jiwasan mank'añasataqui —sasa.\nDiscipulonacasti mistuwayasinjja marcaruw puripjjäna. Ucatsti cunjämtejj Jesusajj siscäna uqham quipcaqui take cuns jicjjatapjjäna. Ucanaracwa Pascua mank'añataquejj waquiyapjjäna.\nArumt'jjepansti Jesusajj tunca payani discipulonacapampiw puripjjäna.\nMesan kont'at mank'ascasinsti, Jesusajj jupanacarojj sänwa: —Khanacwa sapjjsma, nayamp chic mank'apctas ucanacat mayniw aljantitani —sasa.\nUc ist'asinsti jupanacajj llacthaptapjjänwa. Sapa mayniraquiw Jesusarojj jisct'asipjjaraquïna: —¿Nayätti? —sasa. Maynisti —¿Nayätcha? —saraquïnwa.\nJesusasti jupanacarojj sänwa: — Tunca payanit maynïriwa, qhititejj nayamp chica t'ant'a mä platot chilltasquejj ucawa.\nChekpachans Jaken Yokapajj cunjämatï jupat kellkatäqui uqhamarjamaw phokhasqui. Ucampis ¡ay Jaken Yokapar catuntaycanis uca jaketjja! Jupataquejj walïsapänwa jan naciñapajja.\nMank'ascasinsti t'ant'a irtasin Diosar yuspagaräna. Pachinokasinsti discipulonacaparuw churäna, saraquïnwa: —Mank'apjjam, acajj janchejjawa —sasa.\nUcjjarusti umañ copa astasinwa Diosarojj yuspagaräna. Ucatsti discipulonacaparuw churaraquïna. Takeniraquiw uca copatjj umt'apjjäna.\nJesusasti sascaquïnwa: —Acajj nayan wilajjawa [machak] arsüwi phokhañataqui. Walja jakenac laycuw wartasi.\nKhanacwa sapjjsma: Jichhat ucsarojj janiw mayamps uvan achupatjja umcjjäti, Diosan reinopan wasitat umcä ucqhacama.\nMä k'ochu k'ocht'asinsti, Olivos kolluruw sarjjapjjäna.\nUcatsti Jesusajj jupanacarojj sänwa: —Jichha arumajj jumanacajj takeniw nayat mayjt'asisin jaytanucjjapjjetäta. Kellkatanacansti siwa: ‘Awatirirojj jiwayäwa, ovejanacasti ananucutaquëjjaniwa.’\nUcampis jactcä ucqhajja, Galilearuw jumanacat nayr sarä —sasa.\nPedrosti ucjjarojj sänwa: —Take maynis jumat mayjt'asisin jaytanucupcätam ucasa, nayajj janipuniw jumarojj jaytanuccämati —sasa.\nJesusasti juparojj saraquïnwa: —Khanacwa sisma, jichha arumpachaw nayar jan uñt'irejj tucüta. Quimsa cutiw jumajj jan uñt'quitasmas uqham tucüta, wallpajj janïr pä cuti art'quipana.\nUqham siscatpachas Pedrojj arsuscaquïnwa: —Jumamp chic jiwañajjas waquischini ucasa, janipuniw jumar jan uñt'irejj tuccäti —sasa. Takeniraquiw uca quicpa sapjjäna.\nUcjjarusti Getsemaní sat chekaruw puripjjäna. Jesusasti discipulonacaparojj sänwa: —Acawjar kont'asipjjam, Diosat mayisiñajjcama —sasa.\nUcatsti Pedrompiru, Jacobompiru, Juanampiruw irpäna. Jesusasti walpun llacthaptäna, chuymapansti walpun ajjsarthapiraquïna.\nUca quimsanirojj sänwa: —Chuymajjanjja sinti llact'ataw uñjasta niyas jiwquirist uqhama. Acawjar khepart'apjjam, janiw iquipjjätati —sasa.\nUcatsti Jesusajj nayrakatar sartasin oraker alt'asaw quillt'asïna. Uqham quillt'asisinsti mayisïnwa: “Awquiy, waquisispa ucqhajja, aca t'akhesiñjja apakt'ita” sasa.\nUcatsti oracionapanjja sascaquïnwa: “Awquejjay, jumajj take cun lurañataquiw ch'amanïtajja. Aca c'allc'u um umt'añajjsa apakt'asitaya. Ucampis jan nayan munañajjäpati, ucatsipan juman munañamarjam luraspan” sasa.\nUcjjarusti discipulonacapan ucaruw jutaraquïna. Jupanacarusti iquirasquir jicjjatäna. Pedrorusti sänwa: —Simón, ¿iquisctati? ¿Janit mä horaquis uñnakerjamäcta?\nJan iquipjjamti; Diosat mayisipjjam, jan yant'ar mantañataqui. Chekpachansa ajayojj lurañataquejj janc'aquiwa, ucampis janchejj t'uqhawa.\nJesusasti mayamp sarasinjja, uca pachpa arunacampiraquiw Diosat mayisïna.\nCuttanjjasinsti wasitat jupanacarojj iquirasquir jicjjatäna, jupanacan nayranacapajj iquimp atipjatätap laycu. Ucat jupanacajj janiw cuns arsurjamäpcänti.\nQuimsïri cutin jutasinsti saraquïnwa: —Jichhacuch icjjapjjam, samarapjjaraquim, uqhamaquïpan, horasajj purinjjewa, Jaken Yokapasti juchararanacan amparapar catuyatäjjaniwa.\nSartasjjapjjam, jin sarjjapjjañäni. Aljantquitus ucajj niyaw jac'anqui —sasa.\nUqham parlasquiriruw Judasajj purini, jupasti Jesusan tunca payani discipulonacapatjj maynïrïnwa. Walja jakenacaraquiw jupamp chicajj jutapjjäna, espadanac apt'ata, lawanac ayt'ataraqui. Jilïr sacerdotenacampi, ley yatichirinacampi, jilïr jakenacampiw ucanacarojj qhitanipjjatayna.\nJesusar aljantiri Judasasti, jupanacarojj nayra yatiyanitayna: “Qhitirutï nayajj jamp'att'cä ucawa, juparuw catuntapjjäta. Ucatsti jan antutasaraquiw irpanipjjäta” sasa.\nPurisinsti Jesusar jac'achasisinwa Judasajj jamp'att'äna: —Yatichiri, yatichiri —sasa.\nUcatsti jakenacajj Jesusaruw catuntapjjäna, preso apjjapjjaraquïna.\nJesusampïcäns ucanacat maynïristi espadap apsusisin, jilïr sacerdoten uywataparuw jinchut jisctasin thokhokayäna.\nJesusasti jakenacarojj sänwa: —¿Lunthatarjamati catuntir jutapjjesta espadampi, lawanacampi?\nSapüruw nayajj templon jumanacaru yatichascäyäta, ucanjj jumanacajj janiraquis catuntapquistatejjä. Ucampis acajj Kellkatanacan phokhasiñapataquiw uqham lurasi —sasa.\nUcjjarusti discipulonacapajj takeniw Jesusar jaytawayjjasinjj jaltjjapjjäna.\nUcampis mä waynaw Jesusarojj arcascäna, mä sabanamp awayt'ata. Juparusti catuntapjjaraquïnwa.\nUcatsti jupajj sábana apt'awayasinjja k'alalaquiw jaltjjäna.\nJakenacasti Jesusarojj jilïr sacerdoteruw irpcatapjjäna. Tantachasipjjaraquïnwa take jilïr sacerdotenacampi, chuyman jilïrinacampi, ley yatichirinacampi.\nPedrosti jayatac arcascäna, jilïr sacerdoten uta patiopar mantañcama. Ucansti soldadonacamp chicaw nina jac'an kont'ata junt'uchasiscäna.\nJilïr sacerdotenacampi, take jilïr chuyman jakenacampi, jach'a tantachasïwin Jesusar juchañchañataquejj jakenacampiw c'arimp ircatayañ munapjjäna, jupar jiwayañataqui. Ucampis janiw cunats juparojj juchañchañjamäcänti.\nWaljaniraquiw c'arimpi Jesusarojj ircatapjjäna. Ucampis jupanacan arsutanacapajj janiw jakthaptcänti, jan ucasti may may parlapjjäna.\nYakhepanacasti sayt'asisinjja ina ch'usat c'arintapjjäna:\n—Nanacaw aca jakerojj ist'apjjta: ‘Nayaw aca jaken lurat templorojj tincuyä, ucatsti quimsürut yakha templo sayt'ayaraquï, jan jaken lurata’ sasquiri.\nJaniw uqhamatsa arsutanacapajj mayaquïcänti.\nUcatsti jilïri sacerdotejj tantachasïwi taypin sayt'asisin Jesusarojj jisct'äna: —¿Janit camscätasa? ¿Cunatarac acanacasti uqham ircatapjjtamsti? —sasa.\nJesusajj amuquiw ist'äna, janiraquiw cuns arscänti. Jilïr sacerdotesti wasitat jisct'äna: —¿Jumätati Cristojja, Kollan Diosan Yokapäqui ucajja? —sasa.\nJesusasti sänwa: —Jïsa, nayätwa. Jumanacajj Jaken Yokaparojj uñjapjjätawa, jach'a ch'aman Diosan cupëjjapan kont'ata, ucatsti alajjpach kenay taypin jutasquiri —sasa.\nUc ist'asinsti jilïr sacerdotejj isip ch'iyanokasisinjja sänwa: —¿Cunat juc'amp testigonacsa muntanjja?\nJumanacajj ist'apjjtawa Dios contra parlirjja. ¿Camsapjjtasa? —sasa. Jupanacasti takeniw arsupjjäna: —Jiwañapaw waquisi —sasa.\nUcatsti yakhep jakenacajj Jesusar thuscatañ kalltapjjäna, nayrap imantasin ch'acunokapjjaraquïna: —Sapjjeta, ¿qhitis ch'actam? —sasa. Soldadonacasti Jesusarojj t'ajjllinokapjjaraquïnwa.\nPedrojj uta ankäjjancascänwa. Ucaruw mä uywat tawakojj purini, ucasti jilïr sacerdoten uywatapänwa.\nPedroru nina jac'an junt'uchasisquir uñjasinsti, jupar wal uñcatasinjja sänwa: —¡Jumajj Nazaretanquir Jesusamp chicäscaraquïyätasä! —sasa.\nUcampis Pedrojj jan uñt'iriw tucu: —Janiw juparojj uñt'cti, cunjj parlascchista —sasa. Ucatsti puncuruw mistüna, ucspacharaquiw wallpajj art'jjäna.\nUywat tawakosti wasitat Pedror uñcatasinjja mayninacaruw yatiyaraqui: —Aca jakejj jupanacat maynïriwa —sasa.\nPedrosti mayamp jan uñt'iriw tucuraquïna. Ucat mä juc'ampjarusti ucanquirinacajj wasitat Pedro contrajj sapjjäna: —Jumajj jupanacatjja maynïrïscapuntawa; Galileanquirïraquïtawa, parlatamas ucsanquirinacan parlatapjamaraquiwa —sasa.\nPedrosti ucjjarojj maldiciñ kalltäna, juramentompi: —Janipuniw uñt'cti uca jakerojja. ¡Qhititjja parlasipcsta! —sasa.\nUcspacharaquiw wallpajj mayamp art'jjäna. Uc ist'asinsti Pedrojj amtasïnwa, cuntï Jesusajj siscäna uca arunacata: “Quimsa cutiw jumajj jan uñt'quitasmas uqham tucüta wallpajj janïr pä cuti art'quipana.” Uca arunacat amtasisinsti Pedrojj wal jachäna.